Ukraine letupkan bandar Melitopol didiami tentera Russia

MELITOPOL, 17 Jamadilawal 1444H, Isnin – Tentera Ukraine berjaya meletupkan bandar Melitopol yang ditawan Russia sehingga menyebabkan puluhan terbunuh.

Bandar yang didiami kira-kira 150,000 penduduk dilaporkan meletup dengan kuat sehingga kebakaran terus marak dan kesan letupan masih didengar sehingga semalam.

Beberapa kawasan yang diletupkan termasuk hotel dan kompleks restoran, Hunter Halt di pinggir bandar tersebut.

Datuk Bandar Melitopol, Ivan Federov berkata, kompleks berkenaan terpaksa dijadikan tempat berteduh kepada lebih 300 pasukan tentera selepas puluhan daripada mereka dilaporkan terkorban dan cedera.

Mangsa yang cedera dihantar ke hospital Crimea dan ambulans kini ditukar untuk menempatkan mayat mangsa terkorban.

Bagaimanapun tentera Ukraine tidak memberikan maklumat jelas tetapi memaklumkan sasaran utama adalah berek yang menempatkan pasukan Russia.

Amerika Syarikat (AS) yang membekalkan sistem peluru berpandu pelbagai pelancar jarak jauh, seperti HIMARS didakwa membantu Ukraine dalam serangan balas terhadap tentera Russia. – Agensi


SUPP kecam PEMBELA berpandangan ekstrem dalam isu UEC

BANGI, 8 Safar 1443H, Rabu – Pertubuhan-Pertubuhan Pembela Islam (PEMBELA) dikecam menggunakan sentimen perkauman dalam memperjuangkan isu Sijil Peperiksaan Bersepadu (UEC) sehingga mendesak Perdana Menteri, Datuk Seri Ismail Sabri Yaakob tidak mengiktirafnya.

Perkara itu dinyatakan oleh Pengerusi Biro Pendidikan Parti Rakyat Bersatu Sarawak (SUPP), Datuk Ding Kuong Hiing yang menyifatkan pandangan PEMBELA sebagai ektrem dan melihat dunia dengan pandangan yang sempit.

“600 buah universiti dan kolej di seluruh dunia sudah mengiktiraf UEC, tapi pertubuhan ini masih melihat dunia dengan pandangan yang sempit.

“Begitulah pemikiran pertubuhan ekstrem di Malaysia yang bermain dengan sentimen pendidikan, perkauman dan agama.

“Bezanya seperti 18,000 batu jika dibandingkan dengan sahabat Melayu kita di Sarawak yang bersifat menerima, terbuka dan mempunyai perspektif yang luas,” katanya seperti dipetik portal news.seehua.com pada 10 September lalu.

Kuong Hiing berkata, Sarawak telah lama mengiktirafkan UEC bahkan menjadi satu daripada syarat kelayakan untuk berkhidmat dengan kerajaan negeri.

Beliau mendakwa selepas pengiktirafan dibuat oleh bekas Ketua Menteri, Allahyarham Tan Sri Adenan Satem iaitu seorang berketurunan Melayu dan disokong oleh Kabinet Sarawak, ianya tidak menjejaskan perjalanan pentadbiran di negeri itu.

“Adakah apa-apa yang terjejas selepas Sarawak mengiktiraf UEC? Langsung tiada, rakyat Sarawak daripada pelbagai kaum masih hidup dengan aman dan harmoni, bahasa ibunda setiap kaum bebas berkembang,” katanya.

Beliau menyifatkan PEMBELA tidak terbuka dalam isu berkenaan serta dianggap ketinggalan zaman dan dengan minda yang tertutup meminta kerajaan tidak mengiktiraf UEC.

Kuong Hiing juga melahirkan rasa gembira apabila melihat Sarawak dianggap paling terbuka terhadap pendidikan Cina di Malaysia.

Katanya, selain mengiktiraf UEC, pimpinan Adenan juga telah menyumbang RM3 juta kepada 14 buah Sekolah Menengah Persendirian Cina (SMPC) di Sarawak yang ditambah RM1 juta setiap tahun.


Kerajaan BN-PH tetap utuh tak kira apa pun keputusan PRN: Tok Mat

SEREMBAN, 20 Muharam 1445H, Isnin – Kerajaan Madani Barisan Nasional (BN) dan Pakatan Harapan (PH) di peringkat Persekutuan akan kekal utuh tanpa mengira keputusan Pilihan Raya Negeri (PRN) yang melibatkan enam negeri.

Timbalan Pengerusi BN, Datuk Seri Mohamad Hasan menegaskan hakikat bahawa pentadbiran Persekutuan menguasai dua pertiga majoriti di Dewan Rakyat membabitkan sokongan 148 Ahli Parlimen daripada 19 parti yang sealiran.

“Kerajaan Persekutuan sudah pun dibentuk (sebelum enam negeri pergi mengundi). Apa pun yang berlaku (keputusan pilihan raya negeri), ia tidak akan menjejaskan (kestabilan) kerajaan Pusat.

“Kerajaan Pusat dibentuk dengan majoriti dua pertiga berikutan sokongan 148 Ahli Parlimen,” katanya ketika berdialog dengan penduduk kampung di Kampung Bemban.

Klip petikan dialog itu dikongsikan oleh pasukan jentera pilihan rayanya bagi kerusi DUN Rantau.

Walaupun keputusan pengundian tidak akan menjejaskan kerajaan perpaduan di peringkat Persekutuan, Mohamad yang lebih dikenali sebagai Tok Mat berkata, adalah lebih baik jika kerajaan Negeri Sembilan yang dibentuk selepas PRN diwakili parti yang sama dengan pentadbiran Persekutuan.

“Contohnya di Negeri Sembilan, negeri kita kecil dan hasil kita tidak seberapa (berbanding negeri kuasa ekonomi lain).

“Jika kita tidak bersama pentadbiran persekutuan (jika negeri ditadbir parti lawan), negeri tidak mungkin menikmati limpahan daripada program pembangunan (yang dilaksanakan di peringkat nasional).

“Untuk memberi gambaran kepada anda semua, ia akan menelan belanja RM300 juta untuk membina hospital berbanding hasil yang dijana negeri setiap tahun iaitu RM430 juta. Sebab itu ada negeri yang ditadbir parti yang sama selama 33 tahun.. tetapi negeri ini menghadapi masalah berkaitan bekalan air,” kata Mohamad.

Walaupun tidak menamakan negeri itu, difahamkan beliau merujuk kepada Kelantan yang turut terlibat dalam pilihan raya.

Selain Negeri Sembilan dan Kelantan, pilihan raya negeri itu turut melibatkan Kedah, Pulau Pinang, Selangor dan Terengganu.


COVID-19: Kluster Bukit Tiram, Mambong ditamatkan hari ini

KUALA LUMPUR, 7 Muharram 1442H, Rabu – Dua kluster, masing-masing Kluster Bukit Tiram di Johor dan Kluster Mambong di Sarawak, diisytiharkan tamat hari ini.

Kementerian Kesihatan melalui laman Twitternya memaklumkan Kluster Bukit Tiram sebelum ini merekodkan 10 kes positif merangkumi enam warga Malaysia dan empat bukan warganegara.

Kementerian itu turut memaklumkan bagi Kluster Mambong, tujuh kes dilapor melibatkan lima warga Malaysia manakala selebihnya warga asing.

“Tiada kes kematian dilaporkan bagi kedua-dua kluster ini. Jumlah (keseluruhan) kluster tamat kini sebanyak 91,” demikian menurut hantaran itu.

Semalam, empat kluster di Sarawak ditamatkan iaitu Kluster Sentosa, Kluster Satok, Kluster Pesakit Bawah Siasatan (PUI) Melbourne dan Kluster Kejuruteraan Kuching.


Kuasa PRU, rakyat berhak ‘ajar’ makhluk perosak parti politik

BANGI, 21 Zulkaedah 1441H, Isnin – Pilihan Raya Umum boleh dianggap sebagai alternatif terbaik untuk mengembalikan kuasa kepada rakyat bagi menentukan siapa paling layak mewakili kepentingan mereka di Parlimen.

Pemerhati politik, Mohd Luttfi Abd Khalid berkata, rakyat adalah pihak yang paling layak dan utama untuk memberi peringatan dan pengajaran kepada ‘makhluk-makhluk perosak’ yang berkeliaran di dalam tubuh badan hampir semua parti politik hari ini.

“Negara memerlukan barisan pemimpin baharu yang lebih berwibawa, teguh memegang prinsip, setia dan patriotik, mengutamakan maslahat rakyat daripada kepentingan peribadi, menjadi khadam kepada masyarakat.

“…dan bukannya hamba abdi kepada hawa nafsu dan memiliki keberanian untuk mempertahankan maruah dan kedaulatan negara serta menjaga kebaikan semua warganegara. Biarlah kesengsaraan politik ini segera ditamatkan,” katanya.

Tanpa menamakan mana-mana pihak, beliau mendakwa, ‘pisau belati’ dan ‘racun’ sentiasa terselip dan tersembunyi di belakang tangan dan juga dalam pakaian masing-masing, meskipun di saat itu mereka sedang bersalaman atau berjabat tangan dengan senyum simpul terukir di wajah mereka.

Katanya, perbalahan dan pertelingkahan antara parti politik dan sesama parti menunjukkan bahawa manusia tanpa bimbingan wahyu dan syariat hanya akan merosakkan fitrah insan.

Bahkan turut menjadikan manusia itu berperangai ‘Iblis’ dan lebih rendah darjatnya dari binatang, kata beliau.

“Sudah jelas dan nyata bahawa perpaduan dan muafakat yang berdasarkan kepentingan kebendaan dan hawa nafsu adalah kerjasama politik yang sangat rapuh, lemah dan tidak akan kekal lama.

“Kita hanya melihat gambaran zahir saja kononnya mereka bersatu, bersama, bersepakat, bergandingan tangan, selangkah seiringan, bermanis kata dan tersenyum sesama sendiri.

“Akan tetapi, hakikatnya mereka sudah berpecah belah dan hancur dari dalam. Di dalam ‘kerjasama’, ‘kesepakatan’ dan ‘pakatan’ palsu tersebut berselirat segala rencana, tipu muslihat, onar, konspirasi, perancangan dan strategi untuk saling menjatuhkan sesama sendiri,” dakwanya menerusi satu kenyataan.

Ketika ini, majoriti barisan kepimpinan UMNO amat mengharapkan Pilihan Raya Umum (PRU) ke-15 dilaksanakan segera.

Perkara itu timbul akibat ketidakstabilan kerajaan PN, seperti gesaan Timbalan Presiden UMNO, Datuk Seri Mohamad Hasan supaya Tan Sri Muhyiddin Yassin membubarkan Parlimen.

Selain itu, pemerhati politik pula percaya UMNO menyasarkan majoriti di Parlimen untuk mendapatkan kembali kuasa yang terlepas pada PRU lalu.


BERJASA harap PM baharu fokus bawa negara keluar dari pandemik COVID-19

BANGI, 12 Muharram 1443H, Sabtu – Parti Barisan Jemaah Islamiah Se-Malaysia (BERJASA) mengharapkan agar kemelut politik yang sedang berlaku dapat diredakan selepas pelantikan Perdana Menteri baharu, dengan semua Ahli Parlimen mengawal diri daripada sifat rakus, tamak serta saling cuba menjatuhkan antara satu sama lain.

Presiden BERJASA, Ustaz Haji Zamani Ibrahim berkata, kerjasama sepenuhnya perlu diberikan supaya Datuk Seri Ismail Sabri Yaakob dapat menjalankan tugas sebagai Perdana Menteri Malaysia dengan sebaik mungkin.

Paling utama, kata beliau, adalah seluruh rakyat dan pemimpin parti politik melihat keputusan ini dengan dada yang lapang dan menerima ketentuan Allah SWT.

“BERJASA menyedari bahawa keadaan politik negara sekarang tidak stabil. Sudah pasti kepimpinan datuk seri akan berhadapan dengan cabaran yang amat berat untuk melaksanakan tugasnya itu.

“Namun, sebagai Perdana Menteri, datuk seri perlu mempunyai keberanian dan kebijaksanaan serta sentiasa memberikan keutamaan kepada kepentingan agama, rakyat dan negara,” katanya dalam satu kenyataan, hari ini.

Berikutan itu, BERJASA menggesa Ismail Sabri memberikan fokus kepada beberapa perkara terutamanya membawa negara keluar daripada pandemik COVID-19.

Beliau menegaskan, Ahli Parlimen Bera itu perlu memastikan Pelan Pemulihan Negara (PPN) yang telah dilaksanakan oleh kerajaan Perikatan Nasional (PN) diteruskan dan ditambah baik.

“Rakyat yang tertekan dan terhimpit akibat pandemik COVID-19 perlu dibantu. Isu rakyat yang dibuang kerja dan tidak mempunyai pendapatan tetap, mesti menjadi keutamaan datuk seri,” katanya.

Bukan itu sahaja, Ustaz Zamani berharap, pelantikan barisan Kabinet mestilah berasaskan kepada keperluan negara dan kewibawaan, bukan berdasarkan kepada keperluan parti atau membalas budi Ahli-ahli Parlimen yang menyokong.

Usaha ini mampu menjimatkan kewangan negara serta dapat membantu rakyat yang sedang berada dalam tempoh sukar, tegasnya.

“Tindakan melantik ahli-ahli politik untuk menerajui Syarikat Berkaitan Kerajaan (GLC) hendaklah dihentikan. GLC mestilah ditadbir oleh individu yang mempunyai kepakaran tahap tinggi dalam kalangan anak-anak tempatan.

“Selain itu, melantik Ahli Parlimen untuk tujuan membalas budi, Ahli Parlimen yang tidak boleh melaksanakan tugas dengan baik, Ahli Parlimen kluster mahkamah serta Ahli Parlimen yang tidak mempunyai integriti bagi memegang jawatan penting juga hendaklah dihentikan.

“Ketahuilah, apa yang rakyat mahukan ialah nasib mereka terbela dan suara rintihan mereka didengari,” katanya.

Dalam pada itu, Ismail Sabri yang juga Naib Presiden UMNO mesti mendapatkan sokongan Ahli-ahli Parlimen Melayu dan Bumiputera untuk memperjuangkan agenda Melayu dan Bumiputera kerana mereka adalah bangsa asal Malaysia.

“Kematian Adib mestilah mendapat pembelaan sewajarnya kerana Allahyarham adalah lambang keberanian dan ketinggian maruah penjawat awam,” katanya.

Selain itu, katanya, kerjasama antara parti-parti Melayu dan Islam mestilah diperluaskan, bukan hanya di kalangan parti UMNO, Parti Pribumi Bersatu Malaysia (Bersatu) dan PAS sahaja.

“Datuk seri mesti memperbaiki sistem politik negara dan seterusnya membina hala tuju politik negara yang baharu.

“BERJASA mendoakan semoga Allah memberikan kekuatan, keberanian dan kebijaksanaan kepada datuk seri untuk menjalankan tugas sebagai Perdana Menteri Malaysia ke-9.

“Ingatlah, jawatan itu adalah amanah Allah yang akan dipersoalkan di hari akhirat nanti. BERJASA mengharapkan agar datuk seri sentiasa bertakwa kepada Allah SWT dengan melaksanakan perintahNya dan meninggalkan laranganNya dalam melaksanakan tugas mentadbir negara,” katanya.


Arak ‘Timah’: Usaha normalisasi minuman keras di Malaysia

Oleh Zuhayati Yazid

BANGI, 14 Rabiulawal 1443H, Khamis – Tindakan biadab pengusaha minuman keras menamakan produk keluaran mereka sebagai ‘Timah’ merupakan satu usaha untuk menormalisasikan arak di negara ini.

Usaha licik ini wajar dikekang habis-habisan oleh pihak berkuasa dalam memastikan nama baik Malaysia sebagai sebuah negara Islam tidak terus tercalar.

Sehubungan itu, Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim merasakan cadangan melucutkan kewarganegaraan pengusaha wajar diberi pertimbangan serius.

“Dalam hal ini kita perlu bertegas dengan lucutkan kewarganegara sebagai pengajaran kepada yang lain, tidak perlu lagi berdolak-dalih memandangkan ini isu yang serius kerana melanggar dan calarkan imej kita sebagai negara Islam.

“Permohonan maaf dan keterangan sahaja ke atas kes ini tidak boleh diterima kerana belum terbalas dengan penghinaan agama yang dilakukan oleh pengusaha minuman keras berkenaan,” katanya kepada Ismaweb.net, hari ini.

Beliau berkata demikian sebagai mengulas kenyataan Pengarah Sekretariat Majlis Ulama ISMA (MUIS), Ustaz Ahmad Syamil Mohd Esa yang mencadangkan pengusaha minuman keras ‘Timah’ perlu dilucut kewarganegaraan berikutan tidak mempedulikan sensitiviti masyarakat Islam di negara ini.

Tambah Ustaz Zamani, pemimpin negara perlu mainkan peranan lebih berani dalam mempertahankan kepentingan bangsa dan agama ketika mendepani masalah ini.

“Majoriti kita memiliki pemimpin yang beragama Islam di Parlimen, jadi inilah masa sesuai kita perjuangkan agenda agama dan bangsa supaya tidak bawa kemudaratan kepada semua di masa depan.

“Jangan biarkan bangsa lain perlekehkan agama Islam sedang ini negara Islam yang ditadbir oleh orang Islam sendiri, seharusnya kita bertegas dalam perkara ini bukannya mengikut kehendak golongan berkenaan,” katanya.


Teliti mekanisme atasi harga tiket penerbangan mahal

SEPANG, 30 Ramadan 1444H, Jumaat – Kementerian Pengangkutan sedang meneliti mekanisme bagi mengatasi masalah harga tiket penerbangan mahal menjelang semua musim perayaan terutama bagi laluan ke Sabah dan Sarawak.

Menteri berkenaan Anthony Loke berkata, beliau telah diberi mandat oleh Perdana Menteri, Datuk Seri Anwar Ibrahim dalam mesyuarat Kabinet yang lepas untuk mencari jalan penyelesaian berhubung isu itu.

“Pihak kementerian juga cari jalan dan inisiatif menyelesaikan masalah ini bukan sahaja untuk sambutan Hari Raya malah perayaan lain seperti Tahun Baharu Cina dan Hari Gawai.

“Malah hampir dua bulan lalu pelbagai perancangan dan perbincangan telah dibuat umpamanya tambah kuota tiket sejak Mac lepas bagi mengatasi masalah ini,” katanya.

Beliau berkata, pihak kementerian sedang merangka inisiatif bagi membantu pelajar yang ingin pulang bukan sahaja semasa musim perayaan tetapi juga cuti semester.

Kumpulan sasaran bagi inisiatif itu ialah pelajar di institut pengajian tinggi awam dan mereka akan dikenal pasti menerusi kerjasama dengan Kementerian Pendidikan Tinggi.

“(Mekanisme) ini juga sedang kita perincikan tetapi yang utama, kita sudah mengenal pasti dan dapatkan data pelajar dari Sabah serta Sarawak yang menuntut di Semenanjung.

“Begitu juga pelajar Semenanjung yang menuntut di dua negeri itu. Kumpulan ini ada lebih 50,000 orang dan kita sudah sasarkan mereka ini bakal dibantu,” katanya. – Bernama


Gadis 17 tahun selamat, terperangkap 248 jam bawah runtuhan

ANKARA, 26 Rejab 1444H, Jumaat – Berpantang maut sebelum ajal. Itulah yang diumpamakan terhadap ‘takdir’ seorang mangsa gempa bumi Turkiye, Aleyna Olmez yang ditemukan selamat selepas terperangkap selama 248 jam di bawah runtuhan bangunan.

Olmez, 17, ditemukan dalam keadaan hidup di bawah runtuhan di daerah Dulkaridoglu di wilayah Kahramanmaras, tatkala pasukan penyelamat tidak lagi mengharap akan ada mangsa yang terselamat selepas hampir dua minggu kejadian gempa bumi dahsyat berkenaan.

Anggota pasukan mencari dan menyelamat, Hacer Atlas berkata, mereka menemukan Olmez selepas usaha yang panjang dan meletihkan.

Dia kemudiannya dibawa ke hospital untuk rawatan.

“Mula-mula kami memegang tangannya, kemudian kami membawanya keluar.

“Dia berada dalam keadaan yang sangat baik, dia boleh berkomunikasi. Kita harap akan terus menerima berita baik mengenainya,” kata Atlas.

Sehingga kini, lebih 41,000 mangsa dilaporkan terkorban akibat dua gempa bumi kuat yang menggegarkan selatan Turkiye dan Syria minggu lalu.

Gempa bumi berukuran 7.7 dan 7.6 magnitud – berpusat di wilayah Kahramanmaras – menjejaskan lebih 13 juta penduduk di 11 wilayah termasuk Adana, Adiyaman, Diyarbakir, Gaziantep, Hatay, Kilis, Malatya, Osmaniye, Sanliurfa dan Elazig.

Beberapa negara di rantau itu, termasuk Syria dan Lubnan turut merasai gegaran kuat yang melanda Turkiye.-  Agensi


10 pelanggan kafe dikompaun langgar SOP PKP

SHAH ALAM, 30 Jamadilakhir 1442H, Jumaat – Polis mengeluarkan kompaun kepada 10 pelanggan di sebuah kafe di sini kerana pelanggaran Perintah Kawalan Pergerakan (PKP).

Ketua Polis Daerah Shah Alam, Asisten Komisioner, Baharudin Mat Taib berkata, pasukan pematuhannya melakukan pemeriksaan di kafe di Seksyen 13 sekitar jam 9.25 malam tadi.

“Mereka melihat 10 orang duduk di meja tidak mematuhi prosedur operasi standard (SOP) yang ada.

“Pada masa ini, hanya dua orang yang dibenarkan duduk di meja,” katanya dalam kenyataan, hari ini.

Beliau memaklumkan bahawa kesemua 10 individu dikenakan kompaun di tempat itu.

“Kami juga menahan seorang warga Bangladesh berusia 35 tahun kerana bekerja di sana tanpa permit kerja yang sah.

“Pemilik kafe telah dikenal pasti sebagai lelaki yang kini berada di Port Dickson,” katanya sambil menambah bahawa lelaki itu telah dipanggil ke Ibu Pejabat Polis Shah Alam untuk membantu siasatan lanjut.

Katanya, siasatan oleh Majlis Bandaraya Shah Alam menunjukkan bahawa premis tersebut beroperasi tanpa lesen yang sah.


Rayuan Rosmah supaya hakim kes pengubahan wang haram tarik diri didengar 22 November

PUTRAJAYA, 14 Zulhijjah 1443H, Khamis – Dua rayuan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar kes pengubahan wang haram dan pengelakan cukai yang dihadapinya akan didengar di Mahkamah Rayuan pada 22 November ini.

Isteri bekas Perdana Menteri Datuk Seri Najib Tun Razak itu merayu terhadap dua keputusan Hakim Mohamed Zaini pada 14 Disember 2021 dan 25 April lepas yang menolak permohonan Rosmah bagi beliau menarik diri daripada mendengar kes berkenaan.

Timbalan Pendakwa Raya Poh Yih Tinn ketika dihubungi berkata, tarikh pendengaran itu ditetapkan Penolong Kanan Pendaftar Mahkamah Rayuan Tan Chai Wei pada pengurusan kes yang berlangsung melalui sidang video hari ini.

“Pihak-pihak terlibat perlu memfailkan hujahan bertulis pada 8 Nov ini,” katanya.

Peguam Rosmah, Datuk Geethan Ram Vincent ketika dihubungi mengesahkan perkara itu.

Rosmah memfailkan dua permohonan supaya Hakim Mohamed Zaini menarik diri daripada mendengar perbicaraan kesnya dan kedua-duanya ditolak oleh hakim berkenaan.

Dalam permohonannya, Rosmah antara lain menyatakan alasan untuk mengelakkan sebarang kemungkinan berat sebelah berlaku sekiranya Hakim Mohamed Zaini mendengar dan memutuskan kes pengubahan wang haram kerana hakim sama turut mendengar satu lagi kes yang dihadapinya berkaitan projek tenaga solar di sekolah luar bandar Sarawak.

Rosmah, 70, berdepan dengan 12 pertuduhan pengubahan wang haram berjumlah RM7,097,750, serta lima pertuduhan gagal mengisyhtihar pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim,  dari 1 Mei 2014 hingga 1 Mei 2018.

Kes pengubahan wang haram dan pengelakan cukai itu ditetapkan untuk sebutan di hadapan Hakim Mohamed Zaini pada 22 Julai ini.

Bagi kes solar, Hakim Mohamed Zaini menetapkan 1 September ini untuk keputusan sama ada Rosmah akan dibebaskan atau disabitkan dengan tiga pertuduhan rasuah. – Bernama


Pengganas Israel paksa keluarga Palestin roboh rumah sendiri

BAITULMAQDIS, 15 Zulhijjah 1441H, Rabu – Tentera pengganas Israel memaksa dua keluarga Palestin merobohkan kediaman mereka sendiri, semalam di kawasan Silwan berhampiran Baitulmaqdis yang diduduki, lapor agensi berita Wafa.

Anggota Jawatankuasa Pertahanan Tanah Silwan, Khaled Abu Tayeh berkata, keluarga Iyad Abu Sbeih terpaksa merobohkan rumah satu tingkat mereka untuk mengelakkan pembayaran yuran perobohan kepada pasukan penjajah.

Beliau berkata, rumah lain adalah milik Issa Illan Oweisat, yang terletak di Jabal Al-Mukabber, juga dikeluarkan perintah perobohan.

Pasukan penjajah Israel memerintahkan perobohan rumah-rumah tersebut dalam konteks ianya dibina tanpa mendapatkan izin.

Perancangan ketat yang dilaksanakan oleh pihak berkuasa Israel menjadikan ia hampir mustahil bagi orang Palestin untuk mendapatkan izin pembinaan bangunan di Kawasan C, di mana Baitulmaqdis Timur berpusat, hingga menghalangi pembangunan perumahan, infrastruktur dan kehidupan.

Sementara itu, pihak berkuasa pendudukan Israel merampas, 200 dunam (49 ekar) tanah pertanian Palestin dari perkampungan Kisan di timur Bethlehem, selain mengeluarkan perintah untuk merobohkan gudang.

Timbalan Datuk Bandar kampung Kisan, Ahmad Ghazal, menyatakan bahawa pasukan tentera besar menyerang wilayah At-Tina, Selatan desa, dan memberitahu keluarga tempatan bahawa mereka tidak dibenarkan memasuki tanah mereka kerana ia telah disita oleh tentera untuk tujuan ketenteraan.

Beliau berkata, tentera Israel juga mengeluarkan perintah untuk merobohkan sebuah gudang yang dimiliki Hussein Abdullah ‘Obeyyat, dan memaklumkan kepadanya bahawa dia hanya memiliki 24 jam untuk meratakan hartanah dan meninggalkan tanahnya atau menghadapi penangkapan di samping denda tinggi dan lain-lain hukuman, termasuk kemungkinan hukuman penjara. – Agensi


Pilihan Raya Presiden Mesir 10 Disember

KAHERAH, 10 Rabiulawal 1445H, Selasa – Mesir bakal mengadakan pemilihan presiden pada 10 hingga 12 Disember ini yang mana Presiden Abdel Fattah el-Sisi secara meluas dijangka memenangi pemilihan semula walaupun berdepan krisis ekonomi termasuk rekod inflasi dan kekurangan mata wang asing.

Sisi, 68, boleh bertanding untuk penggal ketiga berikutan pindaan perlembagaan pada 2019 yang turut memanjangkan tempoh penggal presiden kepada enam tahun daripada empat, membuka laluan untuknya kekal memegang jawatan itu sehingga sekurang-kurangnya 2030.

Keputusan pilihan raya dijangka diumumkan pada 18 Disember dan sekiranya berlaku pusingan, keputusan akhir hendaklah diumumkan selewat-lewatnya pada 16 Januari, kata pihak berkuasa pilihan raya.

Walaupun Sisi belum mengumumkan pencalonannya secara rasmi, parti pro-kerajaan telah memulakan kempen termasuk papan iklan di sekitar Kaherah yang menyokong pemilihan semula beliau.

Sisi diisytiharkan sebagai pemenang kedua-dua pilihan raya 2014 dan 2018 dengan 97 peratus undi.

Pada 2018, beliau hanya berdepan dengan seorang lawan iaitu penyokong kuat Sisi, selepas pencabar utama ditahan dan calon lain ditarik keluar dengan alasan ugutan.

Sekurang-kurangnya empat calon lain telah menyatakan hasrat untuk bertanding kali ini, yang paling menonjol adalah bekas Ahli Parlimen, Ahmed Eltantawy.

Eltantawy mendakwa, perkhidmatan keselamatan telah menahan beberapa rakannya dan menyekat beliau daripada mengadakan acara pilihan raya.

Pegawai masih belum menjawab dakwaan itu.

Sisi menjadi presiden pada 2014, setahun selepas beliau mengetuai penggulingan Mohamed Morsi yang dipilih secara demokrasi daripada Ikhwanul Muslimin, berikutan bantahan terhadap pemerintahan Morsi.

Penganalisis berkata, Sisi mengekalkan sokongan perkhidmatan keselamatan – yang paling penting tentera – yang menjadi lebih berkuasa dan meluaskan pengaruh ekonominya. – Agensi


Proses pengambilan tanah bagi projek ERCL siap 93 peratus

BEIJING, 2 Rabiulawal 1445H, Isnin – Proses pengambilan tanah bagi projek Laluan Rel Pantai Timur (ECRL) sepanjang 665 kilometer telah siap 93 peratus, kata Pengurus Besar Unit Perniagaan Kereta Api China Harbour Engineering Company Ltd (CHEC), Zhang Wenfeng.

Beliau berkata, syarikat itu masih menunggu proses pengambilan tanah di Seksyen C projek berkenaan, yang melibatkan kawasan Selangor, yakni mewakili tujuh peratus jajaran rel.

“Tujuh peratus (belum siap) bukanlah jumlah yang besar, namun jika berlaku kelewatan (pengambilan tanah), ia mungkin boleh menjejaskan tempoh penyiapannya, tetapi jika tiada masalah, kami amat yakin pembinaannya dapat berjalan lancar, dan projek boleh disiapkan tepat pada waktu yang disasarkan.

“Sekarang ini kita dapati pengambilan tanah di Selangor sedikit tertangguh. Jadi saya harap kerajaan (Malaysia) mendapat sokongan ramai untuk menyiapkan projek ini, dan dapat menyelesaikan isu pengambilan tanah lebih awal, kerana ia boleh menjejaskan penyiapan keseluruhan projek,” katanya kepada wartawan Malaysian dalam temu bual khas baru-baru ini.

CHEC, anak syarikat China Communications Construction Company Ltd (CCCC), ialah syarikat kontraktor pembinaan yang mengetuai projek ECRL.

Zhang berkata, pembinaan keseluruhan projek itu telah mencapai kemajuan 50.29 peratus sehingga pertengahan Ogos lepas dan prosesnya dilihat berada di landasan yang betul untuk disiapkan menjelang akhir 2027.

“Projek dibahagikan kepada tiga bahagian yang terdiri daripada bahagian A, B dan C. Kami telah menyiapkan kebanyakan kerja-kerja awam di bahagian A dan B, secara kasar projek ini sudah separuh siap,” katanya.

Beliau berkata, projek itu dijangka menyediakan sehingga 18,000 peluang pekerjaan kepada penduduk tempatan sepanjang tempoh pembinaannya.

Katanya, selain itu pelaksanaan projek berkenaan juga akan menyaksikan lebih 5,000 juruteknik dilatih dalam aspek pembinaan dan operasi kereta api.

Zhang berkata mereka juga telah melaksanakan perlindungan alam sekitar termasuk mengubah reka bentuk penjajaran, di samping menggunakan peralatan TBM (Mesin Pengorek Terowong) tercanggih untuk menggantikan kaedah pengorekan tradisional seperti letupan dan penggalian untuk pembinaan terowong, bagi meminimumkan kesan projek terhadap alam sekitar.

Beliau berkata, projek itu boleh merangsang pembangunan ekonomi, dan amat penting bagi meningkatkan jalinan ketersambungan antara negeri-negeri di pantai timur Semenanjung Malaysia dan Negeri-negeri di pantai barat.

Menurutnya projek yang merupakan bahagian penting dalam Inisiatif Jalur dan Jalan China (BRI) di Malaysia itu juga akan dapat mengukuhkan lagi hubungan dua hala antara kedua-dua negara.

ECRL ialah projek infrastruktur kereta api yang dibangunkan untuk meningkatkan ketersambungan antara negeri-negeri di pantai timur Semenanjung Malaysia (Kelantan, Terengganu, dan Pahang) dan negeri-negeri Pantai Barat (Negeri Sembilan, Selangor, dan Wilayah Persekutuan Putrajaya), yang pada masa ini hanya sebahagian daripadanya dihubungkan oleh perkhidmatan kereta api. – Bernama


ISMA lancar sambutan Jubli Perak bertemakan ‘Bersama Membangun Peradaban’

Oleh Ainul Illia Meor Suzurudin

BANGI, 7 Zulhijjah 1443H, Khamis – Gerakan Islam, Ikatan Muslimin Malaysia (ISMA) melancarkan Sambutan Jubli Perak sempena 25 tahun penubuhannya dengan bertemakan ‘Bersama Membangun Peradaban’, malam ini.

Presiden ISMA, Ustaz Muhammad Fauzi Asmuni menegaskan, pertubuhan itu mahu bergerak dengan lebih proaktif bukan sahaja dalam menjuarai isu-isu semasa tetapi juga bersama-sama mengambil bahagian membina negara mengikut falsafah peradaban berteraskan tauhid.

“Sepanjang 25 tahun ini, ISMA adalah antara pertubuhan yang terkehadapan dalam isu-isu semasa antaranya mengetuai gerakan bantahan COMANGO pada 2014 yang mendapat perhatian kerajaan, mengetuai gerakan bantahan ICERD dan banyak lagi siri-siri kempen bertemakan ‘Selamatkan Ummah’ anjuran ISMA.

“ISMA juga terkehadapan di dalam program-program pembangunan jati diri muslim pelbagai lapisan umur. Tidak terhenti di sini, di masa akan datang ISMA mahu Malaysia bangun, dengan erti kata sebuah negara yang bersungguh-sungguh, ada falsafah dan konsep tertentu,” katanya dalam kenyataan di sini, hari ini.

Bercakap mengenai sambutan Jubli Perak 25 Tahun ISMA, Ustaz Fauzi berkata, pelbagai program dirancang untuk diadakan selama empat bulan bermula dari 7 Julai hingga 21 Oktober 2022.

Katanya, ia sebagai satu usaha berterusan bagi mendapatkan sokongan masyarakat dan pimpinan tempatan.

Beliau berkata, sambutan akan bermula dengan Malam Munajat dan berakhir pada Malam Kemuncak Sambutan Jubli Perak 25 Tahun ISMA pada Oktober.

“ISMA pusat dan seluruh Malaysia akan memeriahkannya lagi dengan penganjuran pelbagai aktiviti termasuk Forum Selamatkan Ummah, Hari Keluarga dan Sukaneka Permainan Tradisional, Malam Kesenian dan Kebudayaan serta pelbagai aktiviti menarik lain yang akan dijalankan dari semasa ke semasa.

“ISMA mengharapkan agar masyarakat dapat bersama-sama memeriahkan sambutan Jubli Perak 25 Tahun ISMA ini,” katanya.

ISMA ditubuhkan pada 7 Julai 1997 bermula dengan 14 keahlian dan kini telah mencecah 200,000 orang, dengan 43 buah cawangan di dalam negara dan lapan buah cawangan di luar negara seperti Mesir, Jordan, Korea Selatan, Jepun, Amerika Syarikat, UK-EIRE, Australia dan New Zealand.


COVID-19: 11 kes baharu hari ini

KUALA LUMPUR, 16 Muharram 1442H, Jumaat  – Sebanyak 11 kes baharu COVID-19 direkodkan hari ini, dengan tiga daripadanya dikesan daripada kluster baharu iaitu Kluster Depot Tahanan Imigresen Semenyih 2.

Ketua Pengarah Kesihatan Tan Sri Dr Noor Hisham Abdullah berkata, kes indeks kluster ini merupakan seorang tahanan yang bakal dihantar balik ke negara asal yang dikesan positif  sebaik disaring untuk COVID-19 di klinik kesihatan pada 27 Ogos lalu.

Kes kedua dan ketiga daripada kluster berkenaan membabitkan pegawai imigresen di depoh itu masing-masing dari Selangor dan Negeri Sembilan, yang mengiringi kes indeks ke klinik kesihatan bagi saringan berkenaan, katanya.

“Mereka adalah dua daripada empat pegawai imigresen yang mengiringi kes indeks. Susulan itu pengesanan kes secara aktif dan saringan kontak rapat telah dijalankan,” katanya dalam satu kenyataan, di sini, hari ini.

Dr Noor Hisham berkata, sehingga hari ini, seramai 269 orang telah disaring, selain tiga kes positif terbabit, 123 lagi didapati negatif dan 143 masih menunggu keputusan.

Menurutnya, kesemua yang disaring di bawah kluster berkenaan melibatkan 134 tahanan, 129 kakitangan depoh dan enam ahli keluarga kakitangan.

“Punca jangkitan masih dalam siasatan. Langkah pencegahan dan kawalan jangkitan seperti proses nyah kuman dan nyah cemar telah dijalankan di Depoh Tahanan Imigresen Semenyih.

Beliau berkata, kesemua kes baharu yang dikesan hari ini menjadikan keseluruhan kes positif dalam negara sebanyak 9,385 kes dengan jumlah kes aktif dengan kebolehjangkitan sebanyak 165 kes.

Beliau berkata, sebanyak sembilan kes pulih daripada COVID-19 hari ini menjadikan jumlah kumulatif yang telah pulih sepenuhnya sebanyak 9,092 kes dan tiada pertambahan kes kematian dilaporkan.

Selain tiga kes positif berkenaan yang juga kes penularan dalam negara, Dr Noor Hisham berkata satu lagi kes penularan dalam negara dikesan daripada Kluster Telaga di Kedah, menjadikan kes positif keseluruhan kluster berkenaan sebanyak lapan kes.

Selebihnya, iaitu sebanyak tujuh dari 11 kes baharu yang dikesan dalam negara merupakan kes import yang mendapat jangkitan di luar negara melibatkan dua warganegara dan lima bukan warganegara, iaitu lima daripadanya adalah kes import dari India, Arab Saudi (satu) dan United Kingdom (satu).

“Kementerian menyeru anggota barisan hadapan dari pelbagai agensi yang menguruskan kes positif COVID-19, kes yang disyaki positif serta kes masih di dalam siasatan supaya mengambil langkah pencegahan pada setiap masa sepanjang pengurusan kes-kes ini.

“Ini termasuk pemakaian peralatan perlindungan peribadi (PPE) dengan betul serta bersesuaian, penjarakan fizikal sekurang-kurangnya satu meter dan amalan kebersihan tangan yang optimum,” katanya. -Bernama


EU longgar sekatan tanpa kuarantin wajib

BRUSSELS, 23 Jamadilakhir 1443H, Rabu – Kesatuan Eropah (EU) memudahkan kebenaran perjalanan ke negara-negara blok itu tanpa mewajibkan kuarantin atau ujian saringan tambahan.

Setiausaha Hal Ehwal EU Perancis, Clement Beaune berkata, akses terbaharu itu hanya mengambil kira maklumat vaksinasi atau ujian saringan negatif COVID-19 tanpa sebarang perintah kuarantin.

“Saranan yang disemak akan mengambil kira situasi individu dan bukannya situasi epidemiologi negara mereka,” katanya selepas mesyuarat menteri bagi hal ehwal Eropah yang meluluskan langkah perjalanan tidak mengikat itu.

Sehingga kini, negara-negara EU boleh memperkenalkan langkah tambahan bagi mana-mana pengembara yang tiba dari negara berpotensi mempunyai kes jangkitan tinggi berdasarkan peta virus di Pusat Pencegahan dan Kawalan Penyakit Eropah (ECDC).

Berdasarkan peraturan yang disemak semula dan sah mulai 1 Februari itu, pelancong memegang pas digital COVID-19 EU tidak diharuskan terikat dengan langkah sekatan tambahan seperti kuarantin atau ujian saringan apabila memasuki negara-negara EU lain.

Pas digital COVID-19 EU menjadi bukti jika individu terbabit telah divaksin, diuji negatif dan pulih sepenuhnya sekiranya pernah dijangkiti wabak itu.

Cadangan baharu itu juga menunjukkan bahawa sijil siri vaksinasi primer atau dos penggalak adalah sah selama 270 hari.

Bagi mereka yang tidak mempunyai pas digital COVID-19 EU, negara anggota juga harus menerima ujian saringan yang diambil dalam tempoh 24 jam dan bukan meminta saringan sebelum melakukan perjalanan.

Keputusan itu juga memerlukan peta virus rasmi untuk mempertimbangkan kadar vaksinasi setiap negara, selain keputusan ujian saringan mengikut situasi epidemiologi dan potensi jangkitan.

Bagaimanapun, peraturan baharu itu tidak mengikat secara sah untuk negara EU, kerana kerajaan sentiasa boleh memperkenalkan langkah lebih ketat untuk menghenyikan krisis kesihatan.-  Agensi


Harga RON97, RON95 naik 2 sen

BANGI, 4 Rabiulakhir 1442H, Jumaat – Harga bagi setiap liter RON95 dan RON97 naik 2 sen, manakala diesel pula naik 7 sen bagi tempoh 21 November sehingga 27 November 2020.

Menurut kenyataan Kementerian Kewangan, berdasarkan penetapan harga runcit mingguan produk petroleum menggunakan formula Mekanisme Harga Automatik (APM), harga baharu seliter bagi RON97 ialah RM1.94, RON95 (RM1.64) dan diesel RM1.81.

Kerajaan akan terus memantau perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteaan rakyat terus terpelihara, kata kementerian itu.


Musim tengkujuh bermula Rabu hingga Mac 2021

KUALA LUMPUR, 23 Rabiulawal 1442H, Isnin – Empat hingga enam episod hujan lebat yang signifikan dijangka berlaku dalam tempoh Monsun Timur Laut atau musim tengkujuh di Malaysia, yang akan bermula Rabu ini dan berakhir pada Mac 2021.

Jabatan Meteorologi Malaysia (MetMalaysia) dalam kenyataan memaklumkan, semasa fasa awal Monsun Timur Laut iaitu dari November sehingga Disember 2020, episod hujan lebat dijangka berlaku di Kelantan, Terengganu dan Pahang.

Manakala, mulai Januari 2021, episod hujan lebat dijangka lebih tertumpu di Pahang, Johor, Sabah dan Sarawak.

“Fasa kedua Monsun Timur Laut iaitu mulai hujung Januari 2021 seperti biasa dijangka cuaca agak kering di negeri-negeri di utara Semenanjung (Kedah, Pulau Pinang dan Perlis) dan Kelantan,” menurut kenyataan itu.

Menurut MetMalaysia, hujan lebat berterusan untuk tempoh beberapa hari boleh mengakibatkan kejadian banjir di kawasan berkedudukan rendah dan kerap banjir.

Malah, sekiranya hujan lebat berlaku serentak dengan kejadian air pasang besar dan luruan ribut, risiko kejadian banjir boleh menjadi lebih buruk.

Selain itu, tiupan angin Timur Laut secara berterusan dan kencang boleh menyebabkan laut bergelora dan ombak besar di perairan Laut China Selatan.

Justeru orang ramai dinasihatkan agar bersiap sedia menghadapi musim tengkujuh dan sentiasa peka dengan amaran hujan lebat serta angin kencang dan laut bergelora yang dikeluarkan melalui laman web, aplikasi ‘myCuaca’ dan laman media sosial atau menghubungi talian hotline 1-300-22-1638 bagi sebarang pertanyaan lanjut. – Bernama


EU tolak keputusan Israel sahkan 9 penempatan haram di Tebing Barat

LONDON, 23 Rejab 1444H, Selasa – Kesatuan Eropah pada Isnin menolak keputusan Israel mengesahkan sembilan penempatan haram di Tebing Barat dan mengubahnya menjadi penempatan baharu.

Keputusan pihak berkuasa Israel tidak diterima oleh EU, lapor Agensi Anadolu memetik kenyataan pejabat ketua dasar luar EU Josep Borrell.

Kenyataan itu memaklumkan penempatan Yahudi adalah haram di bawah undang-undang antarabangsa dan mengulangi bahawa EU tidak mengiktiraf sebarang perubahan yang dibuat di luar sempadan 1967.

EU juga membuat gesaan kepada pihak berkuasa Israel untuk menghentikan pembinaan penempatan dan segera membatalkan keputusan itu.

Sebuah jawatankuasa dianggotai menteri-menteri Israel pada Ahad meluluskan rancangan untuk membatalkan undang-undang mengenai pemisahan dari utara Tebing Barat yang digubal pada 2005.

Menurut Agensi Anadolu, anggaran menunjukkan bahawa sekitar 650,000 pendatang Yahudi tinggal di 164 penempatan dan 116 pos di Tebing Barat yang diduduki.

Di bawah undang-undang antarabangsa, semua penempatan Yahudi di wilayah yang diduduki dianggap haram. – Bernama


Charles Santiago saman Ismail Sabri kerana bubar Parlimen

BANGI, 15 Rabiulawal 1444H, Rabu – Perdana Menteri, Datuk Seri Ismail Sabri Yaakob berdepan saman susulan keputusan mengumumkan pembubaran Parlimen, kelmarin.

Ia difailkan oleh penyandang Parlimen Klang, Charles Santiago melalui saman pemulanya.

Selain Ismail Sabri, Charles turut menfailkan saman terhadap kerajaan Malaysia dan Suruhanjaya Pilihan Raya (SPR).

Saman pemula itu difailkan di Mahkamah Tinggi Kuala Lumpur semalam bertujuan menghalang SPR daripada melaksanakan Pilihan Raya Umum ke-15 (PRU15).

BH Online melaporkan, berdasarkan salinan saman pemula yang difail, Charles menuntut satu deklarasi bahawa kuasa yang terletak pada Yang di-Pertuan Agong mengikut Perkara 55(2), Perlembagaan Persekutuan hanya boleh dilaksanakan mengikut Perkara 40(1) dan (1A).

Peruntukan Perkara 40(1) pula menyatakan Yang di-Pertuan Agong hendaklah bertindak mengikut nasihat pada menjalankan fungsinya di bawah Perlembagaan ini atau undang-undang Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini; tetapi Yang di-Pertuan Agong berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh Jemaah Menteri.

Manakala (1A) adalah sewaktu menjalankan fungsinya di bawah Perlembagaan ini atau undang-undang Persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.

Charles juga menuntut satu deklarasi bahawa permintaan Defendan Pertama kepada Yang di-Pertuan Agong pada 9 Oktober 2022 untuk pembubaran Parlimen ke-14 adalah menyalahi Perkara 40(1) dan (1A) Perlembagaan Persekutuan kerana permintaan itu tidak dibuat berdasarkan nasihat, atau berdasarkan kuasa am, Jemaah Menteri dan oleh itu terbatal dan tidak sah.

Beliau juga menuntut satu deklarasi bahawa pembubaran Parlimen ke-14 pada 10 Oktober 2022 seperti yang dimaklumkan melalui P.U.(A) 320 tidak mengikut Perkara 55(2) dibaca bersama Perkara 40(1) dan (1A) Perlembagaan Persekutuan dan tidak mempunyai kesan undang-undang.

Justeru, Charles menuntut satu deklarasi bahawa defendan ketiga iaitu SPR, tidak mempunyai asas undang-undang untuk mengambil apa-apa langkah mengadakan PRU termasuk, tetapi tidak terhad kepada, pengeluaran mana-mana writ bawah Seksyen 12, Akta Pilihan Raya 1958 dan pengeluaran sebarang notis bawah Peraturan 3(1), Peraturan Pilihan Raya (Perjalanan Pilihan Raya) 1981.

Beliau juga memohon suatu perintah dikeluarkan Mahkamah Tinggi untuk menghalang defendan ketiga dan ejen, pengkhidmat dan/atau pekerjanya daripada mengambil sebarang langkah untuk mengadakan PRU berdasarkan kepada pembubaran itu termasuk, tetapi tidak terhad kepada, pengeluaran sebarang writ bawah Seksyen 12, Akta Pilihan Raya 1958 pengeluaran mana-mana notis bawah Peraturan 3(1), Peraturan Pilihan Raya (Perjalanan Pilihan Raya) 1981 dan/atau daripada memberi kesan kepada mana-mana writ atau notis sedemikian jika dikeluarkan.

Beliau turut menyertakan afidavit sokongan yang antara lain menyatakan antara fakta menyokong saman pemula berkenaan termasuk banjir yang melanda pada Disember 2021 serta bantahan parti-parti yang tidak bersetuju dengan pelaksanaan dalam situasi ketika ini.

Sementara itu, Charles ketika dihubungi mengesahkan tindakan terbabit, sambil memaklumkan akan mengeluarkan satu kenyataan media mengenainya hari ini.

“Salam. Saya akan hantar kenyataan dalam masa terdekat,” katanya secara ringkas.

Kelmarin, Perdana Menteri mengumumkan beliau mendapat perkenan Yang di-Pertuan Agong bagi pembubaran Parlimen Ke-14.

Ia selaras Perkara 40(2)(b) dan Perkara 55(2) Perlembagaan Persekutuan, apabila Yang di-Pertuan Agong bertindak menurut budi bicara baginda untuk memperkenankan permintaan itu.


Rakyat Malaysia bebas tuduhan berkait dadah di Singapura

SINGAPURA, 19 Rejab 1442H, Rabu – Rakyat Malaysia berumur 38 tahun yang terselamat dari hukuman gantung pada 13 Oktober 2020 selepas Mahkamah Rayuan membebaskannya dari pertuduhan berat berkaitan dadah, akhirnya melangkah keluar dari tahanan sebagai lelaki yang bebas.

Akhbar Straits Times melaporkan bahawa Beh Chew Boo dibebaskan selepas panel hakim yang sama mengetepikan permohonan pihak pendakwa untuk mengenakan empat pertuduhan yang lebih ringan berkaitan dadah terhadap lelaki itu.

Hakim yang terdiri daripada Sundaresh Menon, Tay Yong Kwang dan Steven Chong, membuat keputusan 2-1 yang memihak kepada Beh, menurut akhbar harian itu.

Beh, yang ditahan pada 26 Oktober 2016 atas dakwaan cuba membawa masuk 499.97 gram metamfetamin dari Malaysia di Pusat Pemeriksaan Woodlands, berhadapan dengan lima pertuduhan membawa dadah ke republik itu.

Bagaimanapun pihak pendakwa hanya meneruskan pendakwaan terhadap Beh dengan hanya satu pertuduhan berat, yang jika sabit kesalahan boleh membawa hukuman gantung sampai mati.

Beh disabitkan Mahkamah Tinggi dengan kesalahan membawa dadah jenis methamphetamine seberat 499.97gram dan dijatuhi hukuman mati pada awal tahun 2020.

Beh memasuki Singapura dari Malaysia dengan menunggang motosikal milik rakannya yang didaftarkan di Malaysia, bersama dengan teman wanitanya Ting Swee Ling, yang membonceng motosikal itu.

Dadah yang dirampas mengandungi tidak kurang dari 742.82gram serbuk hablur, yang selepas dianalisis, ia didapati mengandungi tidak kurang dari 499.97gram metamfetamin. – Bernama


Omicron: New Zealand perketat sekatan, tolak perintah berkurung

WELLINGTON, 17 Jamadilakhir 1443H, Khamis – New Zealand akan memperketatkan sekatan COVID-19 di seluruh negara jika terdapat penularan komuniti varian Omicron.

Bagaimanapun Perdana Menteri, Jacinda Ardern menolak pelaksanaan perintah berkurung susulan kawalan ketat dan kelebihan geografi New Zealand membantu negara itu kekal bebas daripada varian Omicron dalam komuniti, walaupun banyak kes kini telah dilaporkan di kemudahan kuarantin di sempadan.

Bercakap pada sidang akhbar, Arden berkata, ketetapan ‘lampu isyarat merah’ akan dikenakan dalam tempoh 24 hingga 48 jam selepas Omicron menular dalam komuniti.

Kira-kira 93 peratus penduduk New Zealand yang berumur 12 tahun ke atas menerima vaksin lengkap dan kira-kira 20 peratus sudah mendapat suntikan dos penggalak.

Ardern berkata, orang ramai mesti mendapatkan dos penggalak.

“Bukti antarabangsa menunjukkan bahawa dos penggalak memberikan perlindungan yang baik terhadap Omicron,” katanya.

Sempadan New Zealand ditutup kepada warga asing sejak Mac 2020 dan rancangan pembukaan semula berperingkat telah ditolak dari pertengahan Januari hingga akhir Februari susulan bimbang wabak Omicron, seperti yang dilihat di negara jiran Australia.

Mereka yang tiba perlu memohon tempat di kemudahan kuarantin yang diuruskan oleh kerajaan.

Kerajaan minggu ini berhenti mengeluarkan sebarang slot baharu di tengah lonjakan bilangan mereka yang tiba dijangkiti Omicron.

Ardern berkata, tiada perubahan kepada rancangan penetapan sempadan buat masa ini. – Agensi


MB Kedah mohon maaf berhubung gurauan ‘kontena jenazah’

SINTOK, 28 Zulhijjah 1442H, Sabtu – Menteri Besar Kedah Muhammad Sanusi Md Nor memohon maaf kepada orang ramai terutama pihak yang tersinggung, berhubung gurauannya berkaitan ‘kontena jenazah’ yang tular di media sosial sejak petang semalam.

Beliau berkata gurauan itu hanya dibuat kepada rakan-rakan wartawan yang disifatkannya sebagai sebahagian daripada keluarganya sepanjang tempoh kerjayanya.

“Pertama sekali, saya ingin memohon maaf atas gurauan kita semalam sehingga ditularkan. Saya memang suka bergurau tetapi mungkin gurauan semalam agak kasar jadi saya minta maaf,” katanya kepada pemberita pada sidang media selepas pembukaan pusat pemberian vaksin (PPV) Outreach Universiti Utara Malaysia di sini, hari ini.

“Saya hendak maklumkan saya bergurau dengan wartawan tetapi gurauan itu dianggap seperti mahu bergurau dengan semua orang, jadi kerana ada pihak yang tersinggung, terasa hati dengan gurauan saya itu, saya ambil kesempatan mohon maaf,” tambahnya.

Muhammad Sanusi berkata sejak semalam, banyak mesej celaan yang diterimanya berhubung isu berkenaan, bagaimanapun beliau menganggap itu sebahagian daripada adat dalam kerjayanya.

Semalam, video Muhammad Sanusi dengan kenyataan “kontena jenazah mencukupi, siapa nak masuk bagi nama” tular di media sosial dan aplikasi Whatsapp hingga menyebabkan pelbagai pihak tidak senang dan mengecam Menteri Besar Kedah itu.

Kenyataan gurauan itu dibuat dalam sidang media selepas beliau meninjau pembukaan PPV Mega Amanjaya Sports Arena di Sungai Petani, semalam. – Bernama


TV Pertiwi disekat: Fahmi Fadzil jamin tiada status dua darjat antara media

BANGI, 3 Safar 1445H, Ahad – Kementerian Komunikasi dan Digital memberi jaminan untuk tidak menyekat kebebasan media dalam usaha memberi kebebasan bersuara di negara ini.

Menterinya, Fahmi Fadzil berkata, tiada istilah status dua darjat dikenakan ke atas media rasmi dan media-media lain yang berdaftar di Jabatan Penerangan.

Malah, pihaknya mengambil pendekatan terbuka dan media berhak bertanya soalan kepadanya tanpa sekatan.

“Itu adalah jaminan dan pada masa sama kita tidak boleh benarkan kalau ada maklumat salah atau fitnah termasuk menyentuh aspek 3R untuk dimainkan mana-mana pihak.

“Walaupun ada kebebasan media, tetapi kita tidak bebas untuk fitnah atau menyebar maklumat salah,” katanya seperti dilapor Kosmo.

Mengulas mengenai sekatan terhadap laman web TV Pertiwi, beliau memberitahu akan berhubung dan mendapatkan maklum balas dengan pihak Suruhanjaya Komunikasi dan Multimedia (SKMM).

Fahmi berkata, media berkenaan sedang dalam siasatan polis dan pihak SKMM.

“Secara prosedurnya tidak boleh memberikan sebarang komen memandangkan siasatan sedang berjalan.

“Jadi saya akan teliti perkara ini, sekiranya perlu kita minta SKMM beri penjelasan, tetapi sekiranya ada aspek penyiasatan, kita tidak akan masuk campur dan memberikan komen berlebihan,” katanya.

Khamis lalu, pengurusan TV Pertiwi melahirkan rasa kecewa dan kesal dengan tindakan pihak berkuasa yang didakwa menyekat akses ke laman web tvpertiwi.com.my hari ini.

Ketua Pegawai Operasinya, Mohd Firdaus Salleh Hudin berkata, semakan pihaknya menerusi hasil ping ke alamat tvpertiwi.com.my menunjukkan terdapat penyekatan DNS dengan data memaparkan IP Suruhanjaya Komunikasi dan Multimedia Malaysia (SKMM): 175.139.142.25.


Hakimah junjung titah Sultan Selangor

PUTRAJAYA, 8 Ramadan 1443H, Ahad – Ketua Pengarah Jabatan Kemajuan Islam (Jakim) Datuk Hakimah Mohd Yusoff menjunjung titah Sultan Selangor Sultan Sharafuddin Idris Shah bahawa agensi itu tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).

Hakimah berkata beliau selaku Setiausaha MKI mengambil maklum titah Sultan Sharafuddin sebagai Pengerusi MKI melalui kenyataan yang dikeluarkan oleh baginda.

“Jakim selaku Sekretariat MKI akan sentiasa mematuhi peraturan MKI yang telah ditetapkan dan arahan dari semasa ke semasa Pengerusi MKI,” menurutnya dalam kenyataan.

Terdahulu, Sultan Sharafuddin bertitah sebarang kenyataan berhubung keputusan yang dibuat oleh jawatankuasa itu adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.

Baginda bertitah Jakim hanya bertindak sebagai urus setia kepada Jawatankuasa Muzakarah dan MKI.

Hakimah dalam kenyataannya turut merafak sembah menjunjung kasih atas keprihatinan Sultan Selangor terhadap tatakelola pentadbiran MKI. – Bernama


PDRM jamin siasat kartel daging import: KPN

LANGKAWI, 14 Jamadilawal 1442H, Selasa – Polis DiRaja Malaysia (PDRM) beri jaminan untuk turut membantu siasatan kes kartel daging import, walaupun Kementerian Perdagangan Dalam Negeri dan Hal Ehwal Pengguna (KPDNHEP) adalah agensi paling relevan dalam isu itu.

Ketua Polis Negara Tan Sri Abdul Hamid Bador berkata, pihaknya juga sudah membuka beberapa kertas siasatan berhubung isu itu berdasarkan laporan daripada beberapa individu dan badan-badan bukan kerajaan (NGO).

“Isu ini berkaitan perihal dagangan, jadi paling relevan untuk menyiasatnya adalah KPDNHEP, tapi dalam pada itu PDRM tetap jalankan siasatan daripada laporan yang mendakwa wujud kartel yang melakukan penyelewengan, dalam isu daging import.

“Saya melihat daripada sudut jika terbukti kegiatan ini benar (berlaku), dan timbulkan kegusaran kepada orang ramai, saya (PDRM) akan ambil tindakan undang-undang,” katanya pada sidang akhbar selepas Mesyuarat Operasi Bersepadu Khazanah (OBK) di sini, hari ini.

Beliau berkata bagaimanapun setakat ini masih belum ada sebarang penahanan dibuat oleh pihaknya, berhubung kes itu.

Isu kartel daging import seludup yang diragui status halal, kini menjadi hangat setelah media berjaya membongkar kes itu baru-baru ini, sekali gus mencetuskan kegusaran orang ramai.

Mengenai mesyuarat OBK yang dipengerusikan Jabatan Kastam DiRaja Malaysia (JKDM) itu, Abdul Hamid berkata antara isu dibangkitkan ialah mengenai tindakan ke atas majikan yang mempunyai rumah kongsi di pinggir hutan, yang membenarkan pekerja asing mereka menjalankan aktiviti menjerat hidupan liar.

“Ada pekerja asing ambil kesempatan menjerat binatang di hutan berhampiran rumah kongsi, tapi kita akan ambil tindakan keras ke atas majikan, sebab mereka bertanggungjawab pastikan pekerja tidak lakukan kesalahan ini,” katanya.

Sementara itu Ketua Pengarah Jabatan Perlindungan Hidupan Liar dan Taman Negara (PERHILITAN), Datuk Abdul Kadir Abu Hashim berkata, pada 2021, aktiviti penguatkuasaan OBK akan bertumpu di kawasan panas pemburuan haram di hutan simpan, termasuk di Taman Negara Banjaran Titiwangsa yang dikenal pasti sebagai kawasan keliaran dan perlindungan habitat Harimau Malaya.

Katanya ada pemburu memasang jerat untuk babi hutan misalnya, namun ia terkena kepada hidupan liar lain yang dilindungi.

“Jadi kita nak fokus untuk memusnahkan jerat-jerat khususnya jerat dawai yang kebanyakkannya berlaku di tepi-tepi (pinggir) hutan, terutama yang dekat dengan rumah kongsi,” katanya.

Turut serta pada sidang akhbar itu Ketua Pengarah Kastam Datuk Seri Abdul Latif Abdul Kadir. – Bernama


Hina Jata Negara: Tindakan perlu diambil walau sudah mohon maaf

KUANTAN, 26 Zulkaedah 1441H, Sabtu – Tindakan tetap perlu diambil terhadap syarikat kasut yang didakwa mencetak logo Jata Negara di bahagian dalam kasut keluarannya walaupun telah membuat permohonan maaf secara terbuka atas kesilapan itu, kata Menteri Komunikasi dan Multimedia, Datuk Saifuddin Abdullah.

Beliau berkata, tindakan tegas perlu diambil kerana lambang kebesaran negara termasuk Jata Negara mesti dihormati, selain kejadian itu adalah yang kedua selepas kejadian hina Jata Negara dalam penerbitan sebuah buku, baru-baru ini.

“Bila buat silap, ia mesti disiasat dan kalau bersalah mesti dihukum dengan setimpal. Jika tidak, mudah sangat untuk membuat silap dan kemudian minta maaf.

“Kes (hina Jata Negara dalam) penerbitan buku juga difahamkan masih dalam siasatan pihak berkuasa …yang ini pun saya akan lihat dan majukan (kepada pihak berkaitan) supaya tindakan tegas diambil,” katanya kepada pemberita selepas meninjau Kursus Pembuatan Biskut oleh Ibu Tunggal Parlimen Indera Mahkota di Gerai KRT Cenderawasih di sini, hari ini.

Saifuddin yang juga Ahli Parlimen Indera Mahkota berkata demikian semasa diminta mengulas gambar di bahagian dalam kasut yang mengandungi Jata Negara dan surat permohonan maaf bertarikh 17 Julai daripada syarikat terlibat, yang tular di laman sosial.

Dalam pada itu, Saifuddin berkata Jabatan Penerangan sedang menghasilkan buku panduan penggunaan nama dan lambang negara yang akan diedarkan secara fizikal dan dalam talian, sebagai panduan kepada semua pihak berkaitan termasuk orang awam.

Katanya, masih ada pihak yang tidak tahu penggunaan nama dan lambang negara termasuk Jata Negara yang betul, selain ramai tidak menyedari kewujudan undang-undang khusus dalam perkara itu iaitu Akta Lambang dan Nama (Mencegah Penggunaan Tidak Wajar) 1963.

“Kita juga akan menerangkan tentang penggunaan Jalur Gemilang yang betul kerana ada masa kita masih tersilap. Sebagai contoh, boleh atau tidak kita menggunakan bendera untuk dijadikan pakaian? Ini antara perkara yang masih ramai tidak pasti.

“Perkara ini akan diselidik dengan teliti. Kita menggalakkan orang untuk memperagakan bendera tetapi ia mesti dibuat dengan cara yang betul dan mematuhi etika. Ini antara perkara yang akan diterangkan dalam buku panduan tersebut,” katanya.

Mengenai kursus itu, Saifuddin berkata Pejabat Ahli Parlimen Indera Mahkota akan membantu usaha yang dilakukan usahawan Maizatul Akmar Rizah Mazlan yang sedang melatih 20 ibu tunggal dalam pembuatan biskut tradisional dan kerepek.

Katanya, bantuan daripada aspek modal dan pembungkusan itu akan membolehkan produk yang dihasilkan di pusat berkenaan lebih berdaya saing dan menarik perhatian lebih ramai pembeli. – Bernama


Angkat Ratu Elizabeth II, tiada rasa sensitif sejarah penjajahan British

Oleh Siti Hafidah Abd Ghaffar

BANGI, 26 Safar 1444H, Khamis – Bukan satu kesalahan untuk mana-mana pihak melahirkan rasa simpati atas kemangkatan Ratu Elizabeth II.

Namun mengangkat peranan mendiang ketika negara baharu sahaja menyambut Hari Kebangsaan malahan mengibarkan bendera separuh tiang sebagai menghormati kemangkatan baginda disifatkan sebagai tidak wajar.

Pensyarah Kanan Sejarah Politik Malaysia Universiti Sains Malaysia (USM), Dr Azmi Arifin menyifatkan, tindakan sedemikian tidak manis kerana seolah-seolah kemerdekaan tak memberi makna kepada rakyat walaupun negara perlu menunjukkan rasa simpati atas dasar hubungan diplomatik.

“Tetapi sampai peringkat memuji-muji sedangkan kalau kita lihat di negara luar mereka mengangkat tentang isu kejahatan British termasuk peranan yang dimainkan Ratu Elizabeth II ini. Ketika (mendiang) hidup pun masih ada proses penjajahan itu.

“Saya ingat (mendiang) sebagai simbol kepada kekuasaan British dan penjajah, harus sekurangnya-kurangnya minta maaf kepada negara bekas jajahan yang dijajah dan banyak mangsa yang telah ditindas dan dibunuh sebagainya.

“Itu dosa-dosa yang ditanggung oleh pemerintah-pemerintah British dan setiap rakyat British pun menanggung dosa tersebut dan kena ada pihak minta maaf,” katanya dalam temu bual Dimensi di TV Pertiwi, hari ini.

Bagaimanapun, beliau meluahkan rasa kesal kerana tidak nampak dengan jelas British melalui simbol kuasa itu memohon maaf secara rasmi terhadap tindakan yang telah dilakukan.

“Jepun misalnya datang ke sini melakukan kekerasan dan sebagainya, satu dunia suruh Jepun minta maaf atas apa yang dilakukan. Tapi ada tak dunia menuntut supaya British ini yang menguasai hampir separuh dunia dan sebahagian besar telah dirampas sampai ke hari ini meminta maaf terhadap apa yang dilakukan?

“Bahkan sampai peringkat mengangkat Ratu Elizabeth II seorang yang baik, memastikan kemerdekaan diberi kepada negara tertentu… sampai peringkat kita menurunkan bendera untuk menghormati, saya ingat itu tidak patut lebih-lebih lagi ketika kita sambut kemerdekaan,” katanya.

Dalam pada itu, Dr Azmi mengakui terkejut dengan konteks masyarakat di media sosial yang tidak begitu menghargai perjuangan yang ada.

“Mereka tidak faham pun sebenarnya dan saya ingat harga diri itu terlalu mudah untuk dikompromikan jadi mungkin mereka melihat barat sebagai satu yang unggul. Perasan itu wujud, justeru mereka tidak ada rasa sensitif tentang sejarah penjajahan British yang sangat teruk,” katanya.


Harga rumah tinggi, pendapatan tak setimpal dengan kos sara hidup

BANGI, 8 Rabiulakhir 1442H, Selasa – Sudah tiba masa untuk mengubah minda dan persepsi bahawa rumah tidak semestinya menjadi satu aset yang perlu dimiliki.

Disebabkan pandemik COVID-19, ramai yangg kehilangan kerja tidak mampu membayar sewa rumah, bahkan ada yang terpaksa melepaskan rumah mereka semata-mata untuk menjamin kelangsungan hidup.

Situasi ini menjadi lebih teruk apabila Kumpulan Wang Simpanan Pekerja (KWSP) menjangkakan sebanyak 2.4 juta rakyat Malaysia berhadapan krisis kehilangan kerja dari pelbagai industri dan sektor.

Mereka ini bagai jatuh ditimpa tangga kerana isu perumahan dan cabaran untuk akses kepada perumahan bertambah parah pada masa pandemik COVID-19 ini.

“Masalah ini perlu dipandang serius semua pihak,” demikian kata Dr Mahazril ‘Aini Yaacob, Pensyarah Kanan Pentadbiran Awam & Polisi Sosial, Fakulti Sains Pentadbiran & Pengajian Polisi, Universiti Teknologi MARA (UiTM).

Beliau berkata, rata-rata penyewa menghadapi cabaran dari sudut bayaran sewa agak tinggi dan peningkatan sewa oleh tuan rumah tanpa kawalan.

Semua isu perumahan ini memang memberi kesan kepada rakyat terutama golongan muda berpendapatan rendah dan sederhana, katanya.

“Apatah lagi dalam situasi harga rumah yang tinggi dan pendapatan tidak setimpal dengan kos sara hidup di negara ini.

“Di tambah pula kekangan dalam mendapatkan pinjaman perumahan hingga ia menjadi antara faktor ketiadaan peluang mendapatkan akses perumahan itu sendiri,” katanya menulis di Berita Harian, hari ini.

Bagaimanapun, kita tidak boleh terus menyalahkan harga rumah di pasaran atau institusi perbankan yang memberikan syarat ketat bagi pinjaman perumahan.

Ini kerana, kekurangan pengetahuan mengenai perumahan menjadi penyebab kenapa ramai tidak mempunyai peluang mendapatkan akses perumahan.

“Apatah lagi trend golongan muda lebih mementingkan gaya hidup ranggi dan terkini serta berbelanja melebihi kemampuan.

“Kita dapat lihat generasi muda pada hari ini lebih mementingkan jenama apa dipakai, kafe mana yang dihabiskan setiap hujung minggu dan kereta apa dimiliki bagi refleksi kejayaan, sekali gus mengheret mereka kepada isu serta masalah perumahan.

“Tidak hairanlah golongan ini disenaraikan antara tertinggi berdepan masalah kewangan dengan 60 peratus golongan muda diisytihar muflis mengikut laporan dikeluarkan Bank Dunia pada 2019,” katanya.


Malaysia alu-alukan resolusi UNGA berkaitan Myanmar

PUTRAJAYA, 8 Zulkaedah 1442H, Sabtu – Malaysia mengalu-alukan tindakan Perhimpunan Agung Pertubuhan Bangsa-Bangsa Bersatu (UNGA) pada Jumaat meluluskan resolusi menggesa keamanan dan kestabilan dikembalikan di Myanmar.

Resolusi yang diluluskan dengan 119 undi menyokong, 36 berkecuali dan satu menentang itu turut menggesa agar keganasan dihentikan serta-merta dan pemimpin politik yang ditahan dibebaskan bagi merintis jalan penyelesaian serta membuka ruang dialog kondusif dan inklusif.

Kementerian Luar dalam kenyataan hari ini berkata Malaysia menyokong resolusi itu selaras dengan pendiriannya untuk terus terbabit secara konstruktif, menyumbang ke arah penyelesaian damai dan mengembalikan keamanan di Myanmar.

“Apa yang lebih penting, ketetapan itu mendesak pelaksanaan segera usul dalam Konsensus Lima Perkara yang dicapai pada Mesyuarat Pemimpin ASEAN yang diadakan pada 24 April 2021 serta keperluan mendesak terhadap kerjasama antara semua pihak di Myanmar dengan Wakil Khas Pengerusi ASEAN ke Myanmar dan ASEAN,” menurut kenyataan itu.

Ia menambah, sokongan Malaysia terhadap resolusi UNGA itu adalah bagi memastikan keganasan dapat segera ditamatkan kerana ia secara positif menyumbang ke arah memulihkan keadaan di Myanmar.

Malaysia tetap tegas dan sentiasa sedia untuk terbabit secara konstruktif dan berusaha meningkatkan usaha dengan masyarakat antarabangsa ke arah menyelesaikan keadaan di Myanmar, menurut kenyatan itu. – Bernama


Polis terima 140 laporan berkaitan PRK Pulai, Simpang Jeram

JOHOR BAHRU, 23 Safar 1445H, Sabtu – Polis telah menerima 140 laporan yang berkaitan dengan pelbagai kesalahan berhubung proses Pilihan Raya Kecil (PRK) Parlimen Pulai dan Dewan Undangan Negeri Simpang Jeram, dalam tempoh 26 Ogos lepas hingga tengah malam semalam.

Ketua Polis Johor, Datuk Kamarul Zaman Mamat berkata, laporan yang paling banyak diterima adalah berhubung tindakan pihak tertentu menurunkan poster ataupun sepanduk, serta merosakkan papan iklan dan bendera.

“Bagaimanapun Alhamdulillah, perjalanan proses pengundian hari ini berjalan lancar di semua pusat mengundi di Parlimen Pulai dan Dewan Undangan Negeri (DUN) Simpang Jeram,” katanya kepada pemberita selepas meninjau pusat penjumlahan undi di Dewan Jubli Intan Sultan Ibrahim, di sini.

PRK itu diadakan susulan kematian penyandangnya Allahyarham Datuk Seri Salahuddin Ayub yang meninggal dunia pada 23 Julai lepas.

Sementara itu, merujuk kepada insiden dua pengamal media di Johor didakwa dikasari pegawai pengiring seorang menteri Selasa lepas, Kamarul Zaman berkata, siasatan dalaman telah dilakukan dan percakapan saksi telah dirakam.

“Siasatan dalaman telah dijalankan, kita sudah panggil seorang saksi dan rakam percakapan. Kini terpulang, kalau nak buat laporan polis, boleh buat, kita akan teruskan siasatan, jadi kalau rasa perlu buat (laporan) boleh buat,” katanya.

Dalam insiden itu, dua wartawan wanita mendakwa dikasari beberapa pegawai pengiring seorang menteri ketika membuat liputan program kempen Pilihan Raya Kecil Parlimen Pulai di Taman Anggerik dan Taman Dahlia, di sini.- Bernama


Kaji secara ilmiah ketegasan pemimpin dulu tangani vernakular

Oleh Fazleen Safina

BANGI, 30 Rabiulawal 1442H, Isnin – Kajian mengenai ketegasan pemimpin kini terhadap sekolah vernakular perlu dilakukan secara ilmiah.

Pengerusi Lembaga Pengelola Dewan Bahasa dan Pustaka (DBP), Prof Datuk Dr Awang Sariyan berkata, beliau hairan apabila sikap tegas bekas Perdana Menteri, Allahyarham Tun Razak Hussien yang mengangkat bahasa Melayu di Sekolah Kebangsaan (SK) dan Allahyarham Abdul Rahman Talib yang menundukkan pertubuhan radikal Cina tidak ada pada pemimpin sekarang.

“Secara umum saya hanya dapat menyatakan bahawa dasar-dasar penting negara, seperti Dasar Bahasa Kebangsaan dan Dasar Pendidikan Kebangsaan mesti dilaksanakan dengan tegas untuk memenuhi aspirasi negara, terutama perpaduan dan jati diri kebangsaan, “ katanya kepada Ismaweb.net hari ini.

Terdahulu, Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raof Hussin berkata, pemimpin kerajaan Perikatan Nasional (PN) wajar mengambil iktibar daripada sikap ambil berat Allahyarham Tun Razak terhadap bahasa Melayu sehingga mengangkat kedudukan SK di tahap tertinggi.

Sepanjang pemerintahan Allahyarham sebagai ketua negara selama enam tahun, setiap SK dilaporkan menerima peruntukan sangat lumayan jika dibandingkan dengan sekolah jenis kebangsaan Cina (SJKC) dan sekolah jenis kebangsaan Tamil (SJKT).

Abdul Raof berkata, bantuan buku teks juga hanya diberikan kepada mereka di SK sahaja, manakala sekolah vernakular langsung tidak menerimanya.

Beliau menambah, kisah ketegasan Allahyarham Abdul Rahman Talib yang menjadi satu-satunya Menteri Pelajaran berjaya menundukkan pertubuhan radikal Cina, Dong Jiao Zong perlu diteladani.

Katanya, Allahyarham bukan sahaja berjaya mempengaruhi lebih separuh sekolah menengah persendirian Cina (SMPC) untuk masuk ke dalam sistem pendidikan negara, dengan menggunakan kekuatan politiknya.

Katanya lagi, Allahyarham juga dengan tegas berjaya mewujudkan Akta Pelajaran 1961 yang mampu mengawal selia sekolah vernakular.

Malah, pengasas Jiao Zong, mendiang Lim Lian Geok turut dilucutkan kerakyatan atas kelantangannya menentang dasar pelajaran kebangsaan termasuk Penyata Barnes dan Penyata Rahman Talib 1960, katanya.

“Kita tengok waktu Rahman Talib, Pengerusi Jiao Zong dilucutkan kerakyatan. Masa itu Rahman Talib adalah Menteri Pelajaran, semangat Melayu sangat menebal,” katanya.


Nasib pelarian Syria di Lubnan membimbangkan: PBB

BEIRUT, 22 Jamadilawal 1444H, Sabtu – Kira-kira 90 peratus pelarian Syria di Lubnan memerlukan bantuan kemanusiaan, menurut agensi di bawah Pertubuhan Bangsa-Bangsa Bersatu (PBB).

Kebanyakan pelarian Syria berdepan hidup sukar, apatah lagi tatkala kemerosotan akibat krisis ekonomi Lubnan, termasuk faktor ekonomi global.

“90 peratus pelarian daripada keluarga pelarian Syria memerlukan bantuan kemanusiaan untuk terus hidup.

“Tahap keselamatan makanan untuk pelarian di Lubnan amat membimbangkan,” kata Agensi Pelarian PBB (UNHCR), Program Makanan Sedunia (WFP) dan Tabung Kanak-Kanak PBB (UNICEF) dalam satu kenyataan bersama.

Katanya, situasi itu menyebabkan golongan kanak-kanak dan remaja pelarian Syria antara yang paling terjejas.

Bahkan, penilaian menunjukkan 60 peratus kanak-kanak pelarian Syria berumur antara 6 dan 14 tahun bersekolah secara tetap pada 2022, dengan kadar kehadiran menurun kepada 8 peratus bagi remaja yang lebih tua di peringkat sekolah menengah atas.

“Kanak-kanak dan remaja adalah yang paling terjejas dalam kalangan pelarian Syria di Lubnan dengan anggaran menunjukkan enam daripada 10 pelarian lelaki dan perempuan Syria mengalami masalah disiplin yang serius,” katanya.

Wakil UNHCR di Lubnan, Ayaki Ito berkata, walaupun pada hakikatnya sejak 2020 harga barangan dan perkhidmatan penting meningkat sebanyak 700 peratus, keluarga di Lubnan masih memperoleh pendapatan yang rendah malah perlu membayar lebih untuk barangan asas.

Lubnan menempatkan kira-kira 1.5 juta pelarian Syria, kira-kira 900,000 daripadanya berdaftar dengan UNHCR. – Agensi


Bali, Jawa diisytihar darurat mulai 3 Julai

JAKARTA, 20 Zulkaedah 1442H, Khamis – Indonesia mengumumkan sekatan aktiviti awam (PPKM) darurat di pulau utamanya, Jawa, dan juga destinasi pelancongan di Bali bermula 3 hingga 20 Julai 2021.

Pengumuman oleh Presiden Joko Widodo itu dibuat ketika negara itu memerangi penularan wabak dan peningkatan yang membimbangkan dalam kes COVID-19.

Indonesia baru-baru ini mencatatkan dua juta kes COVID-19, disebabkan peningkatan perjalanan percutian dan varian Delta.

Keputusan PPKM darurat dikenakan setelah mempertimbangkan pandangan pelbagai pihak, termasuk menteri, pakar kesihatan, hingga pemimpin daerah.

Jokowi mengatakan, PPKM darurat akan membataskan pelabagai aktiviti masyarakat secara lebih ketat.

Sekatan itu dilaksanakan dua minggu bagi tujuan mengurangkan jumlah kes hingga di bawah 10,000 sehari.

Indonesia kini mencatat lebih 20,000 kes baru setiap hari.

Namun, pakar memberi amaran, jumlah kes berpotensi jauh lebih tinggi, kerana ujian saringan COVID-19 yang dilakukan sangat tidak mencukupi di luar Jakarta.

Di bawah peraturan baharu, semua kakitangan yang bekerja untuk perniagaan tidak penting harus bekerja dari rumah, dan pembelajaran jarak jauh akan dilaksanakan di seluruh sekolah.

Pusat membeli-belah, tempat beribadah dan kemudahan rekreasi awam seperti taman juga akan ditutup, dengan makan malam dilarang.

Perniagaan termasuk industri kesihatan, keselamatan dan tenaga dianggap penting dan akan dibenarkan beroperasi pada kapasiti 100 peratus.

Sementara yang lain seperti perkhidmatan kewangan, yang dianggap mustahak, boleh berfungsi dengan kapasiti 50 peratus.

Indonesia mencatatkan kes COVID-19 terburuk di Asia Tenggara, dengan sekitar 2.1 juta kes positif dan 57,000 kematian setakat ini.

Setiausaha Agung Persatuan Palang Merah Indonesia, Sudirman Said berkata, hospital kekurangan bekalan oksigen dan hospital di Bogor, Jawa Barat, juga kini terlalu padat.

“Kami telah mendirikan khemah kecemasan di hospital untuk menampung lebih banyak pesakit, sementara ramai lagi yang terpaksa menempuh perjalanan berjam-jam untuk mengakses rawatan perubatan penting,” katanya. – Agensi


Bayaran balik PTPTN dengan diskaun boleh dibuat ikut saluran disediakan

KUALA LUMPUR, 23 Rabiulawal 1443H, Sabtu – Pembayaran semula pinjaman Perbadanan Tabung Pendidikan Tinggi Nasional (PTPTN) dengan diskaun yang diumumkan oleh kerajaan bermula 1 November ini boleh dibuat menerusi beberapa saluran disediakan.

PTPTN menerusi kenyataan hari ini menyatakan, peminjam yang ingin membuat pembayaran melalui potongan gaji atau debit terus perlu membuat permohonan secara dalam talian di laman web https://www.ptptn.gov.my/potonggajionline/ untuk pemotongan gaji, manakala https://www.ptptn.gov.my/direct_debit/direct_debit.html untuk debit terus.

“Insentif diskaun akan dikemaskini dalam akaun pinjaman peminjam pada akhir setiap bulan dan peminjam boleh membuat semakan penyata masing-masing mulai tujuh haribulan pada bulan berikutnya,” menurut kenyataan itu.

Selain itu, peminjam yang mahu membuat penyelesaian penuh pinjaman atau bayaran balik sekurang-kurangnya 50 peratus daripada baki hutang dalam sekali bayaran perlu mendapatkan pengesahan baki hutang melalui portal rasmi PTPTN di www.ptptn.gov.my atau menghubungi Eksekutif Pemasaran PTPTN mulai 1 November.

Semalam, Menteri Kewangan, Tengku Datuk Seri Zafrul Tengku Abdul Aziz mengumumkan bahawa kerajaan bersetuju memberikan diskaun bayaran balik pinjaman PTPTN bermula 1 November hingga 30 April 2022 dalam pembentangan Bajet 2022.

Ia meliputi diskaun sebanyak 15 peratus atas baki hutang untuk penyelesaian penuh pinjaman dan diskaun 12 peratus untuk bayaran sekurang-kurangnya 50 peratus daripada baki hutang dalam sekali bayaran serta diskaun 10 peratus untuk bayaran balik melalui potongan gaji atau debit terus mengikut jadual. – Bernama


PRN Kedah: PN yakin menang 33 kerusi DUN

BANGI, 12 Jamadilakhir 1444H, Khamis – Perikatan Nasional (PN) yakin mampu memenangi 33 daripada 36 kerusi Dewan Undangan Negeri (DUN) Kedah pada Pilihan Raya Negeri (PRN) akan datang.

Pengerusi PN Kedah, Datuk Seri Muhammad Sanusi Md Nor berkata, keyakinan itu berdasarkan pencapaian gabungan tersebut pada Pilihan Raya Umum ke-15 (PRU15) lalu.

Katanya, tindakan Pakatan Harapan (PH) dan Barisan Nasional (BN) bergabung juga dilihat tidak menjejaskan peluang PN menang pada PRN ini.

“Kita tahu PH akan bekerjasama dengan BN seperti yang berlaku di Persekutuan, di peringkat negeri juga akan berlaku perkara sama.

“Tetapi kalau undi PH dicampur dengan undi BN sekalipun, kita lihat PN tetap akan menang lagi.

“Saya jangka PH hanya boleh menang di tiga kerusi saja iaitu DUN Kota Darul Aman, Bakar Arang dan Sidam,” katanya seperti dipetik media tempatan, hari ini.

Menteri Besar Kedah itu berkata, momentum PN sehingga kini masih memberangsangkan dan didapati meningkat setiap hari.

“Momentum kita sentiasa bertambah, tidak akan pudar sama sekali, kita juga buat kerja sehabis baik yang mana kita boleh buat.

“Rakyat menilai apa mereka (PH) buat, mereka kata pandai buat, apabila jadi (kerajaan) sebulan tak tahu nak buat apa lagi. Formula itu tak boleh pakai, formula ini tak boleh pakai, orang sembang pasal ayam dan telur, dia sembang pasal babi.

“(Jadi) tak akan rakyat Malaysia nak sokong kerajaan pening,” katanya.


Rakyat Malaysia diajak doakan keadilan buat Allahyarham Adib: PEMBELA

BANGI, 16 Safar 1443H, Khamis – Rakyat Malaysia diajak untuk sama-sama mendoakan agar keadilan menyebelahi bekas anggota bomba, Allahyarham Muhammad Adib Mohd Kassim yang terkorban tiga tahun lalu, dalam perbicaraan terakhir di mahkamah hari ini.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, mungkin ramai tidak tahu berkenaan perkara tersebut, di mana 18 individu terlibat dalam rusuhan termasuk 12 suspek lain akan dipanggil.

“Mungkin ramai yang tidak tahu, hari ini (Khamis, 23 September 2021) adalah hari terakhir perbicaraan bagi kes Allahyarham Adib di mahkamah.

“Saya yakin, kita semua sering terbayang-bayang wajah adik-beradik dan orang tua kepada Allahyarham Adib. Saya juga begitu, lebih-lebih lagi saya mengenali mereka secara peribadi.

“Maka, saya dengan rendah hati, memohon dan mengajak seluruh rakyat Malaysia untuk mendoakan agar keadilan akhirnya bakal menyebelahi Allahyarham dan keluarganya,” katanya dalam kenyataan, hari ini.

Terdahulu Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan masih berjalan sehingga 23 September.

Manakala dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.

Muhammad Adib meninggal dunia pada 17 Disember 2018 di Institut Jantung Negara (IJN), sebulan selepas mengalami kecederaan susulan rusuhan di luar Kuil Seafield Sri Maha Mariamman, Subang Jaya pada 27 November 2018.


Pengikut ajaran sesat PMYT diarah serah diri

KOTA BHARU, 27 Muharram 1443H, Ahad – Semua pengikut ajaran sesat Perjalanan Mimpi Yang Terakhir (PMYT) yang kini sedang diburu polis diminta segera tampil menyerah diri.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pihak polis kini sedang mencari pengikut ajaran itu selepas ketua ajaran yang digelar Sittah Annur ditahan, semalam.

Katanya, polis sudah mula menjalankan siasatan dan semua pengikut Sittah Annur supaya dinasihatkan menyerah diri dengan segera.

“Selain itu, Jabatan Kemajuan Islam Malaysia (Jakim) juga akan menghantar wakil untuk membantu siasatan kes tersebut bersama pihak polis,” katanya.

Ahmad Marzuk seperti dilapor Kosmo memaklumkan, Jakim kini sudah membentuk pasukan khas yang terdiri daripada individu yang mempunyai kepakaran dalam aspek ajaran sesat.

Susulan itu, segala keputusan mengenai dakwaan kesesatan ajaran PMYT akan diketahui selepas polis melengkapkan siasatan kes tidak lama lagi.

Semalam, polis menahan seorang wanita yang dipercayai ketua ajaran sesat ‘Perjalanan Mimpi Yang Terakhir’.

Timbalan Ketua Polis Daerah Brickfields, Superintendan Basri Sagoni berkata, wanita tempatan berusia 39 tahun itu ditahan selepas pihaknya menerima laporan pada 29 Ogos lalu berhubung satu rakaman video dimuat naik di YouTube milik suspek.

Kes disiasat mengikut Seksyen 298A Kanun Keseksaan atas kesalahan menyebabkan suasana tidak harmoni, perpecahan atau permusuhan, benci membenci atau niat jahat atau memudaratkan pemuliharaan keadaan harmoni atau perpaduan, atas alasan agama dan menyebarkan berita palsu.

Turut disiasat Seksyen 233 Akta Komunikasi Dan Multimedia 1998.


Ambil iktibar penganggur didenda RM27,000 hina Agong

BANGI, 11 Zulkaedah 1441H, Jumaat – Hukuman yang dijatuhkan ke atas seorang penganggur oleh Mahkamah Sesyen kerana membuat hantaran jelik menggunakan profil Facebook palsu terhadap Yang di-Pertuan Agong tiga bulan lalu, wajar dijadikan pengajaran semua pihak.

Sahril Zainudin, 26, didenda RM27,000 atau sembilan bulan penjara selepas mengaku bersalah atas pertuduhan yang dibaca di hadapan Hakim M M Edwin Paramjothy.

Menerusi penghakimannya, Edwin berkata, mahkamah mengambil kira bahasa yang digunakan adalah keterlaluan dan menjatuhkan Agong sebagai raja Berperlembagaan.

“Bagi pertuduhan kedua, tindakan OKS dengan niat untuk menganiaya seorang wanita iaitu dengan mewujudkan akaun palsu menggunakan nama pemilik asal FB Puan Linda (Fatin Aslinda Abu Talib, 33) menyebabkan dia menerima ugutan culik dan rogol oleh pelayar FB yang tidak dikenali,” katanya.

Mengikut pertuduhan pertama, Sahril selaku Orang Kena Saman (OKS), didakwa secara sedar membuat penghantaran itu dengan menggunakan perkhidmatan komunikasi yang jelik sifatnya.

Dia didakwa membuat hantaran menerusi perkhidmatan FB atas nama Puan Linda secara sedar, didakwa dengan niat untuk menyakitkan hati orang lain.

Hantaran jelik berkenaan dibaca pada jam 1.05 petang, 2 Mac lalu di pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman.

Dia didakwa mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta yang sama.

Jika disabitkan kesalahan, tertuduh boleh didenda tidak lebih RM50,000 atau dipenjara tidak lebih setahun atau kedua-duanya dan hendaklah dikenakan denda selanjutnya RM1,000 bagi setiap hari kesalahan itu diteruskan selepas pensabitan.

Sementara pertuduhan kedua, OKS membuat kenyataan berkenaan dengan niat mungkin menyebabkan kegentaran kepada awam.

Tertuduh didakwa mengikut Seksyen 505 (b) Kanun Keseksaan dan boleh dihukum bawah seksyen sama yang memperuntukkan hukuman penjara sehingga dua tahun atau dengan denda atau kedua-duanya sekali jika sabit kesalahan.

Kesalahan didakwa dilakukan pada jam 29 Februari hingga 1 Mac lalu.

Lantaran itu, Presiden gerakan Islam Ikatan Muslimin Malaysia (ISMA), Haji Aminuddin Yahaya berharap perbuatan tidak bertanggungjawab ini tidak lagi berlaku pada masa akan datang.

“Kita harap tiada lagi perlakuan menghina Agong lagi pada masa akan datang. Semoga ini menjadi pengajaran buat semua,” katanya.


311 individu ditahan ingkar arahan PKP

KUALA LUMPUR, 15 Rabiulakhir 1442H, Selasa – Seramai 311 individu ditahan polis semalam atas kesalahan ingkar arahan Perintah Kawalan Pergerakan (PKP).

Menteri Kanan (Kluster Keselamatan), Datuk Seri Ismail Sabri Yaakob berkata, 306 daripadanya dikompaun manakala lima individu direman.

“Antara kesalahan ialah tidak memakai pelitup muka (97), gagal mematuhi arahan penjarakan fizikal (75), gagal menyediakan peralatan merekod butiran pelanggan (69), rentas negeri/daerah PKP Bersyarat (PKPB) tanpa kebenaran (30), aktiviti pusat hiburan (26) dan lain-lain (14),” katanya dalam satu kenyataan berkaitan PKP dan PKP Pemulihan (PKPP) hari ini.

Beliau berkata, Operasi Benteng semalam menahan 14 pendatang tanpa izin serta merampas tiga bot dan satu kenderaan.

Sementara itu, Ismail Sabri berkata, sejak 24 Julai lepas sehingga semalam seramai 79,128 individu telah pulang ke tanah air melalui pintu masuk sempadan antarabangsa dan ditempatkan di 78 hotel serta 17 Institut Latihan Awam (ILA) dan institut pengajian tinggi swasta di seluruh negara.

“Daripada jumlah itu, seramai 11,270 individu sedang menjalani proses kuarantin wajib, 502 individu dihantar ke hospital untuk rawatan manakala 67,356 individu telah dibenarkan pulang,” katanya sambil menambah semua mereka pulang dari 36 negara.

Mengenai Op Sanitasi Awam COVID-19 semalam, katanya sebanyak 40 operasi sanitasi meliputi 11 zon merah, empat zon jingga, sembilan zon kuning dan empat zon hijau membabitkan 12 negeri. – Bernama


KDN bincang pinda Akta Imigresen, perketat hukuman pendatang tanpa izin

KUALA LUMPUR, 2 Rabiulakhir 1442H, Rabu  –  Hukuman lebih berat ke atas pendatang tanpa izin dan majikan adalah antara tumpuan Pelan Holistik Penguatkuasaan Pendatang Tanpa Izin, yang kini sedang digubal oleh Kementerian Dalam Negeri (KDN), demikian persidangan Dewan Rakyat diberitahu hari ini.

Timbalan Menteri Dalam Negeri I Datuk Seri Dr Ismail Mohamed Said berkata, aspek hukuman itu diteliti menerusi cadangan pindaan ke atas Akta Imigresen 1959/63.

Perbincangan dengan agensi dan pihak berkaitan telah diadakan dari 24 hingga 26 September lepas dan hasil perbincangan akan diperhalusi oleh KDN, katanya pada sesi soal jawab persidangan Dewan Rakyat hari ini.

Beliau menjawab soalan Che Alias Hamid (PAS-Kemaman) yang ingin tahu aspek utama yang akan diberi perhatian, khususnya berkenaan strategi perundangan dan dasar yang akan digubal oleh KDN dalam Pelan Holistik Penguatkuasaan Pendatang Tanpa Izin.

Ismail berkata, perundangan dan dasar adalah antara lima strategi dalam pelan yang akan dilaksanakan dalam tempoh lima tahun itu.

Empat strategi lain ialah kawalan sempadan dan pintu masuk; pengurusan pekerja asing; operasi penguatkuasaan pendatang tanpa izin; serta strategi media dan publisiti yang berkaitan pelaporan media, publisiti dan program kesedaran berkaitan golongan itu.

“Objektif pelan ini ialah mewujudkan satu ekosistem yang tidak selesa kepada pendatang tanpa izin dalam meneruskan kehidupan seharian mereka melalui pendekatan mendaya upaya agensi penguat kuasa dan kawal selia sedia ada, termasuk meningkatkan kerjasama strategik dan kesedaran masyarakat setempat.

“Sehubungan itu, KDN melalui Jabatan Imigresen dengan kerjasama agensi penguat kuasa lain, terutamanya polis dan APMM (Agensi Penguatkuasaan Maritim Malaysia), akan terus menjalankan operasi penguatkuasaan secara berterusan di lokasi-lokasi yang dikenal pasti menjadi tumpuan warga asing,” katanya.

Beliau menjawab soalan asal Che Alias mengenai status pelaksanaan Pelan Holistik Penguatkuasaan Pendatang Tanpa Izin yang dirangka bagi membanteras kebanjiran golongan itu di negara ini. -Bernama


Kerajaan Anwar masih dibayangi jiwa pembangkang

BANGI, 7 Syaaban 1444H, Selasa – Prestasi kerajaan campuran masih belum mencapai tahap memuaskan meskipun sudah melewati 100 hari pertama di bawah pentadbiran Kabinet Perdana Menteri, Datuk Seri Anwar Ibrahim.

Ketua Pemuda BERJASA, Fahmi Bazlan berkata, setakat ini tiada pembaharuan yang ditonjol sama ada ke arah pembangunan negara, mahupun isu-isu utama membabitkan ekonomi rakyat.

Dalam tempoh 100 hari, beliau melihat kerajaan pimpinan Anwar sekadar melaksanakan perancangan sedia ada dan pendekatan populis untuk menutup kelemahan.

“Pendekatan populis masih ketara digunakan untuk meringankan beban ekonomi rakyat, tetapi respon dilihat idea yang diketengahkan seolah separuh masak.

“Tidak menyelesaikan masalah sebenar tentang kenaikan harga barang,” katanya kepada Ismaweb.net hari ini.

Bukan hanya gagal menyelesaikan isu pokok, Fahmi mendakwa, kerajaan juga tidak fokus menyelesaikan isu rakyat dan menunaikan janji manifesto ketika Pilihan Raya Umum Ke-15 (PRU15).

“Tetapi lebih fokus kepada menggunakan kuasa untuk mengambil tindakan undang-undang kepada lawan.

“Sekatan media sosial TikTok, bekukan akaun, tindakan saman, siasatan Suruhanjaya Pencegahan Rasuah Malaysia (SPRM) dan tuduhan-tuduhan yang menampakkan kerajan tidak matang serta dibayangi jiwa pembangkang walau sudah menjadi kerajaan,” katanya.

Pada masa sama, beliau turut meragui ‘kerjasama’ yang terbentuk dalam Kabinet Anwar memandangkan ianya tidak dilihat sebagai perpaduan, sebaliknya sekadar kerajaan gabungan untuk mencukupkan jumlah kerusi.

“Dari segi keterbukaan memang tak nampak. Masih tertutup dan budaya cantas, replace berlaku dengan agak ketara.

“Sehingga berlaku pemecatan pegawai kerajaan yang profesional. Penempatan pegawai yang tiada kelayakan,” katanya.

Menurut Fahmi, pengaruh kerajaan Anwar juga semakin menyusut khususnya membabitkan sokongan orang Melayu yang beralih kepada Perikatan Nasional (PN) sebagai pembangkang.

“Ini cabaran untuk PRN (Pilihan Raya Negeri) akan datang. Saya melihat seolah-olah kerajaan sekadar melaksanakan apa yang telah dirancang lama.

“Bukan melaksanakan dasar merujuk kepada kajian yang mendalam yang lebih menyeluruh bagi menyelesaikan masalah sebenar rakyat dan negara,” katanya.


13 maut serangan artileri di hospital Syria

KAHERAH, 2 Zulkaedah 1442H, Ahad – Sekurang-kurangnya 13 orang terbunuh dan beberapa individu cedera dalam dua serangan artileri berasingan di bandar Afrin – utara Syria – semalam, kata sumber perubatan tempatan dan kerajaan Turki.

Serangan pertama berlaku di kawasan perumahan sementara yang kedua terjadi di hospital tidak lama kemudian, kata sumber pertahanan awam.

Rakaman video di media sosial menunjukkan mangsa di tengah runtuhan hospital Al Shifa.

Ankara mengecam serangan peluru berpandu yang didakwa dilancarkan oleh militan YPG Kurdi, walaupun Angkatan Demokratik Syria (SDF) – pasukan militan yang disokong Amerika Syarikat (AS) – dipelopori oleh YPG Kurdi – mengatakan pihaknya tidak bertanggungjawab terhadap serangan itu.

Kementerian Pertahanan Turki, yang mempunyai kehadiran tentera yang besar di wilayah Syria juga meletakkan angka kematian 13 orang dan mengatakan 27 individu cedera.

Pejabat Gabenor di wilayah Hatay Turki – bersempadan dengan Afrin – berkata, pihaknya sedang menyiasat kejadian itu dan mengatakan peluru berpandu ditembak dari kawasan Tel Rifat yang dikendalikan oleh kerajaan Syria.

Turki menganggap YPG sebagai kumpulan pengganas yang terikat dengan Parti Pekerja Kurdistan (PKK) di dalam sempadannya sendiri dan telah melakukan serangan ke Syria untuk menyokong pemberontak bagi menolaknya dari sempadan Turki.

Ankara kini mempunyai ribuan tentera di wilayah pemberontak terakhir di Syria. – Agensi


Ulama politik jangan sesuka hati tukar fatwa

KUALA LUMPUR, 29 Jamadilakhir 1444H, Ahad – Timbalan Perdana Menteri, Datuk Seri Dr Ahmad Zahid Hamidi menasihati golongan ulama politik supaya tidak sesuka hati menukar hukum dan fatwa agama.

Ahmad Zahid berkata, tindakan itu, boleh menyebabkan golongan tersebut tidak dihormati rakyat dan umat Islam sendiri.

“Kalau dia buat, sedekah. Kalau kita (buat) panggil rasuah. Ulama ini jangan tukar-tukar hukumlah, jangan tukar fatwalah.

“Akhirnya ulama politik tidak dihormati oleh rakyat dan orang Islam,” katanya ketika ditemui media selepas menghadiri Majlis Rumah Terbuka Tahun Baharu Cina MCA di sini hari ini.

Beliau berkata demikian ketika diminta mengulas pendirian PAS Tan Sri Abdul Hadi Awang, yang mempertahankan pemberian wang tunai sewaktu kempen pilihan raya yang dikatakan tidak menyalahi peraturan, kerana mendakwa ia sedekah kepada pengundi oleh orang awam.

Kenyataan Abdul Hadi itu susulan tindakan UMNO Terengganu yang memfailkan petisyen bagi kerusi Parlimen Marang, Kuala Terengganu dan Kemaman, dengan alasan wujud rasuah kepada pengundi di ketiga-tiga kerusi terbabit ketika kempen Pilihan Raya Umum Ke-15 (PRU-15).

Ahmad Zahid yang juga Pengerusi Barisan Nasional (BN) dan Presiden UMNO berkata, sebagai ulama, golongan itu perlu berintegriti dan menjadi contoh yang baik kepada masyarakat.-  Bernama


Pemimpin politik hari ini lebih utamakan duniawi untuk kaut keuntungan

Oleh Zuhayati Yazid

BANGI, 18 Rabiulakhir 1444H, Isnin – Sistem politik hari ini terperangkap dengan falsafah Barat yang hanya berteraskan duniawi semata-mata.

Walhal, tugas utama pemimpin adalah mengajak ke arah kebaikan dan mencegah kemungkaran selari dengan Malaysia sebagai sebuah negara Islam.

Malangnya, pemimpin politik kini lebih mengutamakan duniawi semata-mata kerana penyertaan mereka tidak ikhlas, yang lebih menjurus kepentingan peribadi.

Calon Pejuang Parlimen Bangi, Ustaz Annuar Salleh berkata, ada segelintir pemimpin tidak meletakkan matlamat untuk bangunkan Islam tetapi hanya memikirkan perkara remeh-temeh sahaja.

“Watak pemimpin ini menjengkelkan apabila terlibat dalam perebutan kuasa, fitnah, provokasi yang langsung tidak membangunkan ummah,” katanya

Beliau berkata demikian dalam program bertajuk ‘Perangai Politik Tempatan’ yang disiarkan secara langsung di Facebook, malam ini.

Atas dasar, Ustaz Annuar berkata, negara memerlukan rombakan sistem politik ke arah yang lebih segar supaya masyarakat tidak terus dianiaya dan hak mereka terus dibela.

Untuk itu, negara perlu lantikan pemimpin baharu yang berwibawa dan mempunyai impian untuk membangunkan ummah.

“Bukan itu saja, antara lain pemimpin perlulah dari kalangan yang sanggup berkorban demi membawa negara ke arah lebih makmur,” katanya.

Tegas beliau, hanya Islam yang layak dijadikan panduan dan rujukan untuk memandu kepimpinan politik masa depan.

Justeru, beliau mengajak seluruh umat Islam memilih pemimpin muslim yang berwibawa supaya pilihan tersebut bukan sahaja diredai Allah, tetapi dapat membangunkan negara ke arah yang lebih baik.


PDRM sahkan rakam percakapan MP Ipoh Timur isu tafsir al-Quran

KUALA LUMPUR, 11 Rabiulawal 1445H, Rabu – Polis Diraja Malaysia (PDRM) mengesahkan telah merakam percakapan Howard Lee Chuan How hari ini bagi membantu siasatan berhubung dakwaan Ahli Parlimen Ipoh Timur itu menghina agama Islam dengan mentafsir sendiri ayat al-Quran.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain berkata rakaman percakapan Lee diambil pada 3 petang di Ipoh, Perak mengikut Seksyen 112 Kanun Tatacara Jenayah.

Beliau berkata, kes disiasat oleh Unit Siasatan Jenayah Terkelas, Bahagian D5, JSJ Bukit Aman di bawah Seksyen 505 (c) Kanun Keseksaan serta Seksyen 233 Akta Komunikasi dan Multimedia 1998.

“Kertas siasatan akan dirujuk ke Pejabat Peguam Negara selari dengan peruntukan Perkara 145(3) Perlembagaan Persekutuan dalam tempoh terdekat,” menurutnya dalam kenyataan malam ini.

Mohd Shuhaily menggesa orang ramai agar menjadi pengguna media sosial yang bijak selain tidak menyalahi undang-undang berkaitan isu 3R (kaum, agama dan raja) ketika menggunakan platform itu.

Beliau berkata, tindakan tegas akan diambil terhadap mana-mana pihak yang menjejaskan ketenteraman awam dan keselamatan negara.

Terdahulu, Lee memohon maaf secara terbuka atas tindakan beliau memetik ayat al-Quran dalam satu video di laman media sosialnya baru-baru ini.

Ahli politik itu berkata beliau sama sekali tidak berniat menyentuh sensitiviti masyarakat Islam malah menyambut baik saranan Setiausaha Agung UMNO Datuk Dr Asyraf Wajdi Dusuki berhubung perkara tersebut.

Pada Jumaat lepas, Mohd Shuhaily berkata pihaknya akan merekod keterangan Lee dalam masa terdekat dan siasatan dijalankan oleh Unit Siasatan Jenayah Terkelas JSJ Bukit Aman.

Sebelum ini, Ketua Polis Perak, Datuk Seri Mohd Yusri Hassan Basri berkata laporan asal atau laporan pertama kes itu dibuat di Balai Polis Jalan Tun Razak, Kuala Lumpur.

Badan bukan kerajaan iaitu Jalinan Bersatu Sahabat (Jabat) Perak turut membuat laporan berhubung isu sama pada Khamis lepas.- Bernama


Bukti PN terima dana syarikat judi terletak pada Anwar

BANGI, 9 Zulkaedah 1444H, Isnin – Perikatan Nasional (PN) menuntut Perdana Menteri, Datuk Seri Anwar Ibrahim mengemukakan bukti terhadap dakwaan bahawa gabungan itu menerima dana kempen pilihan raya daripada syarikat judi.

Ketua Pengarah Pilihan Raya PN, Datuk Seri Muhammad Sanusi Md Nor berkata, sebagai pihak yang menuduh, beban bukti terletak kepada Anwar untuk mengesahkan dakwaannya itu.

“Bukan saya mencabar, saya kata dari sudut perundangan, beban bukti terletak kepada pihak yang menuduh.

“Jadi sila kemukakan bukti jika sesuatu tuduhan dibuat,” katanya dalam hantaran di Facebooknya, hari ini.

Terdahulu, Anwar mempertahankan kenyataannya bahawa sebahagian dana PRU dimiliki PN yang juga parti Melayu dan Islam, diperoleh hasil syarikat perjudian.

Ahli Parlimen Tambun itu menegaskan, beliau tidak akan membuat sebarang dakwaan tanpa asas.

Kenyataan Anwar itu susulan mengulas tuntutan permohonan maaf Pengerusi PN, Tan Sri Muhyiddin Yassin terhadap beliau dan Timbalan Perdana Menteri, Datuk Seri Ahmad Zahid Hamidi berhubung tuduhan gabungan itu mengambil wang daripada syarikat perjudian untuk membiayai kempen Pilihan Raya Umum ke-15 (PRU15).

Tuntutan itu berikutan kenyataan Menteri di Jabatan Perdana Menteri (Undang-undang dan Reformasi Institusi), Azalina Othman Said dalam jawapan bertulis di Dewan Rakyat bahawa Suruhanjaya Pencegahan Rasuah Malaysia (SPRM) tidak dapat mengesahkan dakwaan yang dibuat oleh Anwar.


Bekalan air di kawasan terjejas pulih 17 peratus

BANGI, 16 Jamadilawal 1443H, Selasa – Bekalan air di beberapa kawasan di Selangor yang terjejas akibat gangguan tidak berjadual berjaya dipulihkan sebanyak 17.7 peratus, setakat 7 pagi tadi.

Pengurusan Air Selangor Sdn Bhd (Air Selangor) berkata, kawasan di Petaling mencatatkan kadar pemulihan 100 peratus, Hulu Langat (22 peratus), dan Kuala Lumpur (10 peratus).

“Operasi LPA Semenyih 2, LPA Sg Langat dan LPA Langat 2 telah dimulakan sepenuhnya. Bagi LPA Cheras Batu 11, proses pembersihan dan penilaian kerosakan susulan kejadian banjir sedang dilaksanakan.

“Jangkaan masa operasi penuh LPA Cheras Batu 11 masih belum dapat disahkan buat masa ini. Penting bagi Air Selangor memastikan semua peralatan di loji rawatan air berada dalam keadaan baik.

“…ia boleh dikendalikan tanpa membahayakan keselamatan kakitangan Air Selangor, terutama yang melibatkan elektrik,” katanya dalam satu kenyataan.

Air Selangor memaklumkan, bantuan alternatif melalui lori tangki air akan terus digerakkan secara berperingkat ke kawasan terjejas, dengan keutamaan diberikan kepada premis kritikal semasa gangguan bekalan air tidak berjadual.

“Air Selangor memohon kerjasama pengguna untuk mengamalkan penjarakan sosial dan memakai pelitup muka sambil mengumpul bekalan air daripada lori tangki air,” katanya.

Pada 19 Disember lepas, Air Selangor terpaksa menutup dua loji rawatan air kerana banjir. Akibatnya, sebanyak 472 kawasan di tiga wilayah – Petaling, Kuala Lumpur dan Hulu Langat – dilanda gangguan bekalan air tidak berjadual.

Pengguna boleh mendapatkan senarai kawasan yang terlibat melalui laman web https://hentitugas.airselangor.com/ dan aplikasi Air Selangor.

Kemas kini dari semasa ke semasa akan disediakan melalui saluran komunikasinya seperti aplikasi, Facebook, Instagram dan Twitter.

Mereka yang terjejas juga boleh menghubungi Pusat Perhubungan Air Selangor di 15300. Pertanyaan dan aduan juga boleh dikemukakan di Pusat Bantuan melalui laman web Air Selangor (https://www.airselangor.com) dan aplikasi.


Pelan Pemulihan Negara perlu ada ‘Plan B dan C’

BANGI, 5 Zulkaedah 1442H, Rabu – Pelan Pemulihan Negara yang diumumkan Perdana Menteri, Tan Sri Mahiaddin Yassin, semalam memerlukan pelan rancangan alternatif jika beberapa indikator asal yang disasarkan gagal dicapai.

Setiausaha Agung Barisan Jemaah Islamiah Se-Malaysia (BERJASA), Ir Ts Muhammad Lukman Al Hakim Mohamad berkata, secara umum, ianya sangat bagus dan bersistematik dengan objektif serta sasaran yang jelas.

“Namun ia hadir sangat lewat, hampir sembilan bulan selepas negara dilanda gelombang kedua COVID-19 pasca Pilihan Raya Negeri (PRN) Sabah.

“Saya merasakan kita perlukan Plan B dan Plan C jika beberapa indikator asal yang disasarkan gagal dicapai terutamanya bilangan kes baharu harian,” katanya dalam satu kenyataan, hari ini.

Beliau berkata, kluster-kluster baharu di tempat kerja masih terus meningkat, bahkan sehingga 16.3 peratus disebabkan kegagalan Kementerian Perdagangan Antarabangsa dan Industri (MITI) mengawal pengoperasian kilang-kilang dan tapak pembinaan yang berada dalam kategori ‘non-essential services’.

“Tindakan drastik yang lebih tegas perlu diambil oleh MITI dalam hal ini bagi memastikan sasaran kerajaan dalam pelan kali ini berjaya,” katanya.

Selain itu, jumlah saringan COVID-19 yang belum menyeluruh menyebabkan negara masih belum dapat melihat jumlah sebenar kes-kes positif di tempat-tempat kerja terutama kilang dan tapak pembinaan.

“Dalam hal ini, saya juga ingin mencadangkan supaya bilangan saringan harian ditambah sebagai salah satu indikator yang dipantau dan diumumkan secara telus dan terbuka.

“Semoga negara kita dapat cepat keluar daripada pandemik COVID-19 ini dengan perancangan teliti dan kerjasama semua pihak”, katanya.

Semalam, Perdana Menteri berkata, pelan itu adalah satu strategi peralihan keluar dari kemelut pandemik COVID-19 merangkumi empat fasa yang akan membabitkan pelan peralihan fasa Perintah Kawalan Pergerakan (PKP) secara berperingkat.

Katanya, setiap fasa pelan pemulihan itu berpaksikan kepada data yang bersandarkan tiga indikator ambang utama untuk beralih dari satu fasa ke fasa seterusnya.

Tiga indikator adalah keadaan penularan COVID-19 dalam komuniti berdasarkan bilangan kes jangkitan harian, keupayaan sistem kesihatan awam berdasarkan kadar penggunaan katil di wad unit rawatan rapi (ICU) dan tahap populasi yang dilindungi berdasarkan peratusan yang lengkap menerima dua dos suntikan vaksin.

Jelasnya, pelan itu diyakini dapat mengembalikan penghidupan harian biasa menjelang akhir tahun termasuk mengadakan semula sesi persidangan Parlimen pada September atau Oktober.


Suami boleh teman isteri bersalin mulai 4 Oktober ini

PUTRAJAYA, 23 Safar 1443H, Khamis – Kementerian Kesihatan (KKM) membenarkan suami atau ahli keluarga terdekat untuk menemani ibu hamil semasa bersalin berkuat kuasa 4 Oktober ini.

Memaklumkan perkara itu, Ketua Pengarah Kesihatan, Tan Sri Dr Noor Hisham Abdullah berkata, pihak yang mahu menemani ibu bersalin perlu mematuhi kriteria yang ditetapkan iaitu lengkap menerima vaksin COVID-19.

Katanya, ia melibatkan 14 hari selepas dos kedua bagi vaksin jenis dua dos seperti Pfizer, Sinovac dan Astra Zeneca.

Manakala vaksin jenis satu dos seperti CanSino dan Johnson & Johnson, individu berkenaan mestilah sudah melepasi hari ke-28 daripada tarikh suntikan.

Selain lengkap vaksin, beliau berkata, suami atau ahli keluarga terdekat perlu menjalani ujian pengesanan COVID-19 (RT-PCR atau RTK-Ag) di mana-mana fasiliti kesihatan atau makmal swasta dalam tempoh 72 jam dan keputusan ujian hendaklah dibawa bersama sebelum menemani ibu hamil di Wad Bersalin.

“Dalam masa sama, suami atau ahli keluarga terdekat juga perlu mengehadkan pergerakan mereka selepas menjalani ujian RT-PCR atau RTK-Ag,” katanya dalam kenyataan akhbar, hari ini.

Dr Noor Hisham berkata, suami atau ahli keluarga terdekat juga boleh membeli Kit Ujian Kendiri COVID-19 yang telah mendapat kelulusan daripada Pihak Berkuasa Peranti Perubatan (MDA) dan membawanya ke hospital bagi menjalani ujian pengesanan kendiri COVID-19 di tempat saringan disediakan di hospital dengan dipantau dan disahkan oleh anggota kesihatan bertugas.